Opštine jugoistoka i jugozapada Srbije šampioni u izdavanju elektronskih građevinskih dozvola – NovostiDana.rs\nOpštine jugoistoka i jugozapada Srbije šampioni u izdavanju elektronskih građevinskih dozvola\nBeograd, 9. jun 2017. – Opštinama na jugoistoku i jugozapadu Srbije u proseku je potrebno svega pet radnih dana za izdavanje građevinskih dozvola po čemu su najuspešnije u našoj zemlji.\nBrzinu rešavanja zahteva unapredili su u poslednjih devet meseci za čak 37% zahvaljujući obukama u okviru projekta podrške implementaciji sistema e-dozvola u 34 lokalne samouprave juga Srbije koji su uz podršku Evropske unije i Vlade Švajcarske sproveli NALED i Evropski PROGRES u saradnji sa Ministarstvom građevinarstva, saobraćaja i infrastrukture.\nOve opštine značajno su ispred Vojvodine i Beograda gde je prosek izdavanja građevinske dozvole devet dana, kao i istočne (sedam) i centralne i zapadne Srbije (šest dana).\nTakođe, drugi su najuspešniji region u efikasnosti rešavanja zahteva s obzirom na to da su od 7.000 primljenih predmeta obradili čak 93% (poboljšanje od 13 procenata) dok su učešće negativno rešenih zahteva smanjili sa 40% na 16%.\nPotpredsednica Vlade Srbije i ministarka građevinarstva, saobraćaja i infrastrukture, prof. dr Zorana Mihajlović, izjavila je da je rezultat projekta da 34 grada i opštine na jugu Srbije danas izdaju građevinske dozvole skoro dva puta brže nego kad je prvi put uvedena e-dozvola, a taj region je danas među najboljima u Srbiji u ovoj oblasti.\n„Razgovorali smo o budućoj saradnji, posebno o radu na uvođenju elektronske razmene podataka prilikom izrade i usvajanja planskih dokumenata i o reformi katastra, što će biti prioritet Ministarstva u narednom period jer tako stvaramo sve preduslove za lakše investiranje i brži privredni rast”, rekla je Mihajlovićeva.\n„Uz finansijsku podršku Evropske unije i Vlade Švajcarske, Kancelarija Ujedinjenih nacija za projektne usluge (UNOPS) je pružila podršku Ministarstvu građevinarstva, saobraćaja i infrastrukture u uvođenju sistema za elekronsko izdavanje dozvola, ali i u drugim brojnim oblastima od značaja za razvoj infrastrukture, kao što je izrada tehničke i planske dokumentacije.\nUz podršku donatora nastavićemo saradnju sa Vladom Republike Srbije u različitim oblastima infrastrukture a sve sa krajnjim ciljem da se unapredi poslovno okruženje i poboljša konkurentnost Srbije”, istakao je Grem Tindal, direktor UNOPS centra u Srbiji i menadžer programa Evropski PROGRES.\nOd 1. septembra 2016. do 31. maja ove godine NALED i Evropski PROGRES su u opštinama obuhvaćenim projektom sproveli 28 obuka kroz koje je prošlo više od 200 zaposlenih u lokalnim samoupravama koji obrađuju predmete, kao i 200 projektanata koji u ime investitora podnose zahteve putem portala eDozvole.\nTokom projekta sprovedene su tri analize i osmišljene preporuke za unapređenje organizacione strukture odeljenja za urbanizam u lokalnim samoupravama, unapređenje zakonskog i podzakonskog okvira u oblasti gradnje, kao i samog elektronskog sistema za podnošenja zahteva.\n„NALED je kao inicijator uvođenja e-dozvola i jedan od kreatora elektronskog sistema pomogao jačanju kapaciteta lokalnih odeljenja za urbanizam i postigli smo rezultate koji značajno unapređuju poslovni ambijent i atraktivnost opština jugoistoka i jugozapada za investitore.\nPrimera radi, Vranje je na početku projekta imalo svega jedan zahtev podnet elektronski, da bi na kraju od 360 zahteva realizovali 93%. Najveći napredak u efikasnosti obrade od 66% ostvario je Brus, a najuspešnija opština u izdavanju dozvola je Bujanovac sa 99% rešenih predmeta”, kaže potpredsednica UO NALED-a Dragana Čukić.\nEvropski PROGRES jedan je od najvećih razvojnih programa u Republici Srbiji koji podržava održivi razvoj 34 lokalne samouprave na jugoistoku i jugozapadu zemlje. Sredstva za realizaciju Programa obezbeđuju dva velika donatora – Evropska unija i Vlada Švajcarske, zajedno sa Vladom Republike Srbije. Program sprovode Kancelarija Ujedinjenih nacija za projektne usluge (UNOPS) – koji je u Srbiji do danas realizovao gotovo 300 infrastrukturnih projekata u vrednosti od 20 miliona evra i Sektor za ugovaranje i finansiranje programa iz sredstava Evropske unije (CFCU) pri Ministarstvu finansija RS.\nPovezanoELEKTRONSKE GRADJEVINSKE DOZVOLE\nStefanu Miladinoviću (3) zakazana operacija na klinici Olgahospital\nГРАЂАНИ БЕЛЕ ПАЛАНКЕ ОДЛУЧУЈУ ПУТЕМ ГЛАСАЊА КОЈИ ЋЕ ПРОЈЕКАТ БИТИ РЕАЛИЗОВАН У БЕЛОЈ ПАЛАНЦИ


Uskoro film o Nataši Kovačević – Radio Nostalgija\n19. februara 2020. Marija Jovanović Aktuelno\nU toku proleća na velikom platnu domaćih bioskopa naći se dugoiščekivani dokumentrani film „Skok“ o Nataši Kovačević, u režiji Ivice Vidanovića i scenariste Aleksandra Miletića.\nJedna od najtalentovanijih mladih košarkašica Evrope Nataša Kovačević doživela je 7. septembra 2013. tešku saobraćajnu nesreću u kojoj je izgubila nogu. Iako se činilo da se završila karijera jedne uspešne sportiskinje, ova mlada žena iznenadila je kompletnu javnost kada se samo dve godine nakon nesreće vratila na teren i postala inspiracija mnogima. Svojim vedrim pristupom životu izazvala je divljenje svih.\n„Skok“ je priča o zadivljujućem životnom „comebacku” košarkašice Nataše Kovačević, ali i njenoj misiji da kod drugih ljudi sličnih sudbina, probudi borbeni duh i motivaciju kako bi se prebrodile naizgled nepremostive prepreke. Ovaj film je omaž njenoj borbi i svima onima koji su joj pomogli da u 19. godini ostane uspravna posle gubitka noge i da napravi podvig kakav nije zabeležen u istoriji sporta. Natašin povratak na košarkaški teren bio je jedan od najvećih sportskih „comeback-ova” koji su ušli u anale i postali inspiracija fanova širom planete.\nUčesnici filma „Skok“ su i svi oni koji su se našli u Natašinom najbližem okruženju u dramatičnim trenucima njenog života, od neposrednih svedoka nesreće do doktora, prijatelja i porodice koji su bili uz nju tokom cele njene borbe.\nVeliku ulogu u njenom oporavku imao je Košarkaški savez Francuske i njen predsednik Žan Pjer Sjutat (Jean-Pierre Siutat) koji je rekao „Ovoj devojci moramo da pomognemo“!\nIzvor: Naxi Media Mix- MCF\n« Josipa Lisac proslavila 70. rođendan sa beogradskom publikom\nBubnjar grupe Pink Floyd dolazi u Beograd »


Amerika pritiska Evropu da poveća vojni budžet | EurActiv Serbia\nAmerika pritiska Evropu da poveća vojni budžet\nAmerički sekretar za odbranu Džim Matis pokušaće 15. februara da pritisne evropske saveznike da održe obećanje da će povećati vojne budžete, a SAD nude Evropi veću pomoć u toj oblasti. Prvi put članice NATO su predložile planove kako će dostići cilj da godišnje 2% BDP odvajaju za odbranu do 2024, nakon što je američki predsednik Donald Tramp zapretio povlačenjem podrške saveznicima koji nedovoljno troše u toj oblasti.\nPosle višegodišneg smanjivanja evropskih odbrambenih budžeta, petnaest od 28 zemalja, ne računajući SAD, sad imaju strategiju kako da dostignu NATO cilj dogovoren 2014, kao odgovor na rusku amputaciju Krima, objavio je EURACTIV.com.\nNije, međutim, jasno hoće li to Trampa zadovoljiti na samitu NATO u julu, s obzirom da samo Francuska planira da poveća odbrambene troškove za više od trećine između 2017. i 2025, dok je Španija već saopštila da neće moći da ostvari cilj za 2024, a zaostaju i Belgija i Italiju. Čak i Nemačka sa projektovanim povećanjem od više milijardi evra, neće stići do 2% u 2024.\nKeti Vilberger, prva zamenica pomoćnika sekretara za odbranu i međunarodna bezbednosna pitanja, rekla je novinarima da se očekuje da će Matis zauzeti snažnu poziciju.\n„On će se obratiti onima koji nemaju nacionalne planove za postizanje cilja od 2% i sugerisati im da zaista treba da te planove naprave,“ rekla je.\nNiska budžetska potrošnja na odbranu u Evropi već duže iritira Vašington. Ali su ruska vojna modernizacija, islamska militantnost i elektronski rat na kompjuterskim mrežama izbacili u prvi plan veliko evropsko oslanjanje na SAD.\nPrema NATO podacima, Britanija, Grčka, Rumunija i Baltičke države Estonija, Letonija i Litvanija su dostigle ili su blizu cilja od 2%, dok su Francuska i Turska među zemljama koje rade na tome da ga uskoro ispune.\nJedan od problema leži u „jeziku“ NATO troškovnih obećanja iz 2014. Savezničke zemlje su se obavezale da „krenu ka“ 2%, dok Tramp sad insistira da je 2% „jedva minimum“. Američki predsednik je preuzeo glavnu ulogu na sastanku šefova država NATO zemlaja 25. maja 2017, kad je u uvodnom izlaganju udvostručio zahtev za plaćanjem drugih članica.\nTramp je dao i primer, predloživši 1,7 milijardi dolara više izdvajanja u vojne troškove u Evropi 2019, jer SAD predvode NATO u pokušaju odvraćanja Rusije. Američki zvaničnici su, međutim, u nedoumici u vezi sa podrškom novom odbrambenom paktu za koordinaciju odbrambene politike EU i omogućavanju zemljama da zajednički kupuju naoružanje.\nVilbarger upozorava da „mi ne želimo da vidimo EU pokušaje da zahteve ili aktivnosti udalje od NATO i premeste u EU“. Američka ambasadorka pri NATO Kej Bejli Hačison je dodala da postoji zabrinutost da će američke fabrike za odbranu biti zatvorene. „Ne želimo da to postane protekcionističko sredstvo za EU,“ prokomentarisala je ona predloženi pakt.\nAmerički kongres je za odbranu u budžetskoj 2018. odobrio 700 milijardi dolara, što je više nego što je tražio Tramp. Iz novog budžeta će se finansirati kupovina nove vojne opreme koja uključuje lovce F35, helikoptere, tenkove i oklopna vozila, brodove i podmornice. Iz istog izvora, plate vojnika biće veće 2,4%, dok će Ukrajina dobiti 350 miliona dolara za finansiranje bezbednosti zemlje, a Izrael 705 miliona za sistem protivraketne odbrane.


Ruski šef diplomatije Sergej Lavrov boraviće sutra u bilateralnoj poseti Srbiji, tokom koje će razgovarati sa najvišim srpskim zvaničnicima, dok će u utorak prisustvovati sastanku Saveta ministara Organizacije za crnomorsku ekonomsku saradnju.\nPremijer Srbije Aleksandar Vučić kaže da sa Lavrovim očekuje ozbiljne, otvorene i duboke razgovore o svim pitanjima.\n- Razgovaraćemo o različitim temama od ekonomskih do vojnih - rekao je Vučić.\nLavova će sutra po dolasku u Beograd na aerodromu Nikola Tesla dočekati prvi potpredsednik vlade i šef diplomatije Ivica Dačić, a potom će uslediti sastanci sa premijerom Srbije Aleksandrom Vučićem i predsednikom Srbije Tomislavom Nikolićem.\nNakon razgovora sa Nikolićem i Vučićem, Lavrov i ministar za rad, zapošljavanje, boračka i socijalna pitanja Aleksandar Vulin položiće vence na groblje Oslobodilaca Beograda. Lavrov će se popodne u Palati Srbije sastati sa Dačićem.\nČepurin: Posetu Lavrova sagledavati u pozitivnom kontekstu, ne dolazi da daje naloge\nOn je kazao i da između Srbije i Rusije nema otvorenih pitanja, kao i da Rusija pridaje veliki značaj odnosima sa Srbijom koji su, kaže, veoma dobri a karakterišu ih visok nivo međusobnog poverenja, prijateljstva i podrške kada je reč o najvažnijim političkim pitanjima na međunarodnoj političkoj sceni.\nRuski ambasdor Aleksandar Čepurin kaže da je poseta Lavrova Srbiji redovna i isplanirana, tako da će u središtu biti tri osnovne teme - razmatranje globalne situacije, regionalnih pitanja i bilateralni odnosi, a da je posetu uskladio sa sastankom ministara spoljnih poslova Crnomorske ekonomske inicijative.


Danska - Blic Online\nNagli porast broja zaraženih u DANSKOJ uprkos visokoj stopi vakcinacije: Vraćaju se ograničenja i kovid propusnice\nDva meseca nakon što je vakcinisala više od 80 odsto odraslih građana i ukinula sve preostale antipandemijske mere, Danska se suočava sa novim porastom slučajeva korona virusa i planira vraćanje kovid propusnica. Antivakseri sada pobedonosno ističu Dansku kao primer "neefikasnosti vakcina", ali kada se malo bolje pogledaju podaci, vidi se da je epidemiološka situacija u zemlji kritična samo za jednu grupu građana - nevakcinisane.\nDanska je danas predložila ubrzani nacrt zakona koji će omogućiti uvođenje obavezne digitalne "korona propusnice" za radnike, u sklopu najnovije mere za suzbijanje trećeg talasa pandemije virusa korona.\nVodeći epidemiolog u Danskoj izjavio je da će pandemija u ovoj zemlji biti okončana proleća 2022. godine, iz razloga što će do tada biti dovoljno onih koji su primili vakcinu ili su stekli imunitet kroz preležani virus.\n"NISAM ZNALA" Danska premijerka pod istragom zbog ubijanja 17 miliona kuna\nDanska premijerka Mete Frederiksen suočava se sa istragom zbog ubijanja cele populacije kuna u zemlji prošle godine, a danas je negirala da je tada znala da vlada nema zakonska ovlašćenja da naredi taj potez.\nMislila sam da ću tamo biti negovateljica, a onda su me ostavili na ulici i rekli "Ovde ćeš loviti klijente"\nSvake godine hiljade žena iz zemalja u razvoju dovode se u evropske gradove kako bi prodavale svoje telo za novac. Džul, mlada Nigerijka koja je očekivala da će postati negovateljica, a na kraju završila kao prostitutka, uspela je da pobegne uz pomoć dva slučajna susreta.\nPolicija Kopenhagena ograničila kretanje nasilnim prestupnicima: Zabrana ulaska u zone noćnog života\nNaša ambasadorka objasnila kako je Danska vakcinisala 74 odsto populacije\nDanska je u kontroli vakcina veoma striktna i prekjuče je doneta odluka da se, na osnovu podataka, „Modernina“ vakcina povuče iz upotrebe za mlađe od 18 godina. Razlog je u tome što su uočeni znaci povećanog rizika od nuspojava kao što su upala srčanog mišića (miokarditisa) i perikarditisa (srčane ovojnice), izjavila je ambasadorka Srbije u Danskoj, Jasmina Mitrović Marić, u emisiji „Uranak“ televizije K1, povodom odluke vlasti u ovoj zemlji da stopira imunizaciju vakcinom „Moderna“ za mlađe od 18 godina.\n"Jeste kršenje ugovora, ali nije krađa": Umetnik ukrao novac sa dela koje je trebalo da rekreira, nazvao ga "Uzmi pare i beži" i debelo ojadio muzej\nMuzej moderne umetnosti u Danskoj, nedavno je poverio konceptualnom umetniku Jensu Haningu 534.000 danskih kruna (84.000 dolara), kako bi ih upotrebio u izradi umetničkog dela. Međutim, Jens je odlučio da novac zadrži, a "gotovoj" instalaciji promeni ime u "Uzmi pare i beži".\nDanska je u petak postala jedina evropska država bez epidemioloških restrikcija, nakon što je ukinuta obaveza da se pri ulasku u noćne klubove pokaže dokaz o vakcinaciji, piše Radio Slobodna Evropa (RSE).\nDanska ukinula SVE MERE protiv korona virusa zahvaljujući visokoj stopi vakcinacije\nDanska je zahvaljujući visokoj stopi vakcinacije protiv korona virusa postala jedna od prvih zemalja Evropske unije koje su potpuno ukinule sva ograničenja unutar zemlje.\nZa mnoge, Danska je obećana zemlja. Verovali ili ne, ima i Balkanaca koji ne sanjaju o životu i radu u Nemčkoj, Austriji ili Americi, već upravo o skandinavskim zemljama.\nBUSTER DOZA ZA NAJSTARIJE Danska organizuje davanje treće doze za korisnike domova za stare posle porasta broja zaraženih\nMinistar zdravlja Danske Magnus Hojnike izjavio je danas da će korisnici domova za stare dobijati treću, buster dozu vakcine protiv kovida, počev od sledeće nedelje.\nRUMUNI NAJSIROMAŠNIJI Kako se živi po Evropi, nova lista pokazala neverovatne razlike


Dopunom pravilnika o vođenju trgovačkih knjiga do značajnih ušteda\n08.07.2019 / 11:49 Ekonomija - Zlatan Vujanović\nS ciljem unapređenja i olakšanja poslovanja trgovaca na području Federacije Bosne i Hercegovine, federalni ministar trgovine Zlatan Vujanović je donio Pravilnik o dopunama Pravilnika o obliku, sadržaju i načinu vođenja trgovačke knjige, koji je stupio na snagu 6. jula.\nOvim dopunama Pravilnika omogućeno je trgovcima da izradu, evidenciju i pohranu kalkulacije cijena vrše elektronski, te da ih štampaju samo na zahtjev inspekcijskih organa, saopćeno je iz Ureda Vlade Federacije BiH za odnose s javnošću.\nKako je kazao federalni ministar Zlatan Vujanović, dopune Pravilnika donesene su na inicijativu Udruženja poslodavaca Federacije BiH s kojim Federalno ministarstvo trgovine ima odličnu saradnju.\nDo donošenja ovih dopuna svi trgovci su bili u obavezi da štampaju i ovjeravaju kalkulacije cijena i da ih pohranjuju u štampanom obliku.\nPrema procjeni Udruženja poslodavaca troškovi papira, štampanja, ovjere i pohranjivanja kalkulacije cijena, kao i radnika angažiranih na ovim poslovima na godišnjem nivou za veće trgovačke privredne subjekte premašuju iznos od 100.000 KM.\nStupanjem na snagu ovog Pravilnika bit će smanjeni troškovi poslovanja trgovaca, dok će se s druge strane, zbog lakšeg i preglednijeg praćenja kalkulacija cijena u elektronskoj formi, biti unaprijeđen sistem inspekcijskog nadzora.\nNišta manje zanemariv nije ni ekološki utjecaj koji ukidanjem obavezne štampane forme, što implicira znatno manje korištenje papira i tonera, u konačnici daje i značajan doprinos očuvanju okoliša, saopćeno je iz Federalnog ministarstva trgovine.


Stomatološka sestra - tehničar za dentalna i intraolarna snimanja, peti stepen, vanredno školovanje\nStomatološka sestra - tehničar za dentalna i intraolarna snimanja - peti stepen\nStomatološka sestra - tehničar za dentalna i intraolarna snimanja - Audio verzija\nNaročito je značajno da dva osnovna uslova ispuni apsolutno svako, ko je zainteresovan da pohađa specijalizaciju za zanimanje stomatološka sestra - tehničar za dentalna i intraolarna snimanja. Prvo mora prilikom upisa dostaviti dokaz da je prethodno stekao zvanične kvalifikacije za zanimanje četvrtog stepena stomatološka sestra - tehničar, a potom ima obavezu i da priloži dokaz o radnom iskustvu u konkretnoj struci i to u trajanju od dve godine minimum.\nMoramo naglasiti i to da svaki kandidat koji je prethodno završio medicinsku školu, te stekao diplomu za neki drugi obrazovni profil četvrtog stepena u toj struci, ima mogućnost da izvrši dokvalifikaciju za pomenuto zanimanje, posle čega će mu biti dozvoljeno i da pohađa specijalizaciju, odnosno da stekne zvanje petog stepena.\nU skladu sa pravilima koje propisuje Ministarstvo prosvete, nauke i tehnološkog razvoja Republike Srbije, Obrazovni centar Akademije Oxford organizuje ovo specijalizaciju.\nA budući da se radi o obrazovnoj instituciji, koja poseduje sve propisane dozvole za sprovođenje specijalizacije za obrazovni profil stomatološka sestra - tehničar za dentalna i intraolarna snimanja, to svaki kandidat dobija diplomu koja je apsolutno pravno i zakonski validna. Sve to znači da on ima pravo njen upis u svoj radni dosije, otvoren u okviru Nacionalne službe za zapošljavanje, da zahteva.\nNaravno da i u svoju radnu biografiju, odnosno CV treba podatak o tome da je stekao diplomu za navedeni obrazovnih profila, da uvrsti, jer će tako poboljšati svoje kompetencije i samim tim lakše u ovoj struci posao pronaći.\nPotrebno je napomenuti i da svaki kandidat, koji želi svoj rad da nastavi izvan Srbije, treba da se u izabranoj zemlji raspita o tome na koji način će biti izvršena nostrifikacija konkretne diplome.\nKako se radi o specijalizaciji, to podrazumeva da svako ko se kvalifikuje za zanimanje stomatološka sestra - tehničar za dentalna i intraolarna snimanja ima mnogo veće šanse da pronađe brže posao u ovoj struci.\nIzuzev dokvalifikacije, Obrazovni centar Akademije Oxford na više od 20 lokacija u Srbiji organizuje i vanredno, odnosno redovno školovanje za zanimanja iz ove struke, ali nudi i mogućnost prekvalifikacije, te stručnog osposobljavanja.\nPrema pravilima pomenutog ministarstva, predviđeno je da kandidati imaju jedan opšti predmeti to strani jezik, kao i tri stručna predmeta, ali i praktičnu nastavu.\nOsim stručnog predmeta osnovi radiografske tehnike, u okviru koga kandidati jedino i imaju praksu, u programu se nalaze i stručni predmeti osnovi radiološke fizike i dozimetrije, kao i osnovni principi radiološke zaštite. Da napomenemo i to da je trajanje praktičnog dela edukacije usklađeno sa trenutno aktuelnim pravilnikom, tako da će kandidati u trenutku upisa biti precizno informisani i o tome gde će praksa biti održana i koliko bi trebalo tačno da traje.\nOčekuje se da svako ko želi da pohađa specijalizaciju za zanimanje stomatološka sestra - tehničar za dentalna i intraolarna snimanja, peti stepen, kontaktira najbliže predstavništvo ove institucije i izvrši prijavu. Neophodno je da izuzev svog imena i prezimena, svaki kandidat navede i datum rođenja, ali i broj telefona za dalji kontakt. A sve te informacije može poslati na mejl adresu organizatora, ali može ih i izdiktirati direktno u samoj poslovnici, odnosno putem telefona i to u toku radnog vremena.\nPredviđeno je pravilnikom ove obrazovne institucije da se upis kandidata isključivo organizuje uz njihovo lično prisustvo, o čemu će naravno svako od njih biti prilikom prijave informisan. Važno je i da sva obavezna dokumenta tada budu dostavljena, a izuzev uverenja o državljanstvu i izvoda iz matične knjige rođenih, neophodno je da svedočanstva, odnosno diplome prethodno završene škole oni takođe prilože tom prilikom. Od izuzetnog je značaja i da prilikom upisa svaki kandidat obezbedi potvrdu o prethodno stečenom radnom iskustvu u ovoj struci, a koje mora trajati dve godine minimalno.\nOsnovi radiološke fizike i dozimetrije\nOsnovni principi radiološke zaštite\nOsnovi radiografske tehnike\nPraktična nastava predmeta Osnovi radiografske tehnike\nSpisak gradova za zanimanje - Stomatološka sestra - tehničar za dentalna i intraolarna snimanja


Ostojić: Smještaj za migrante ćemo dugoročno riješiti | EUME\nNaslovnica Press info Press Pregovori o pristupanju Ostojić: Smještaj za migrante ćemo dugoročno riješiti\n– Imajući u vidu ograničene kapacitete Centra za tražioce azila, uz podršku Međunarodne organizacije za migrante i Agencije Ujedinjenih nacije za migracije proširili smo smještajne jedinice u ovom centru, a zakupom alternativnih smještajnih jedinica obezbijedili zaštitu i ostvarenje svih prava u skladu sa zakonskim okvirom – naglasila je Ostojić.\n– Značajnu podršku dobili smo za ovo pitanje kroz evropske fondove, kao i kroz projekat sa Međunarodnom organizacijom za migracije vrijedan 200.000 eura za potrebe postavljanja kontejnerskog naselja na karauli Božaj, tako i kroz sredstva IPA fonda, kojim je predviđeno 400.000 eura za za adaptaciju objekta na ovom lokalitetu – istakla je Ostojić.\n– Povećani trend priliva migranata, dominantno izazvan aktiviranjem takozvane „obalske rute“, preklopio se sa primjenom novog zakonodavnog okvira, koji se od početka godine primjenjuje. Pored Zakona o strancima, prije svega mislim na Zakon o međunarodnoj i privremenoj zaštiti stranaca kojim se, uz punu usklađenost sa pravnom tekovinom Evropske unije u ovoj oblasti, podstiče integracija stranaca u receptivno crnogorsko društvo, te im se garantuje puna zaštita ljudskih, građanskih, ekonomskih, socijalnih i kulturnih i drugih prava – naglasila je Ostojić.\n– Zato se u najvećem broju slučajeva postupci po zahtjevima obustavljaju, s obzirom na to da napuštaju našu državu za vrijeme trajanja samog postupka – kazala je Ostojić.\n– Ovo pitanje stavlja se u prvi plan imajući u vidu i pitanje vanjskih granica, posebno zbog činjenice da suzbijanje nezakonitih migracija predstavlja važan element koncepta integrisanog upravljanja granicom – istakla je Ostojić.\n– Ovim mehanizmom opredijeljeno je 20 miliona eura, kojima se podržava implementacija Strategije za integrisano upravljanje granicom od 2014. do kraja ove godine. Nakon uplaćene fiksne tranše od osam miliona eura krajem 2016. godine, prošle sedmice je, nakon uspješne evaluacije rezultata koje smo postigli lani, uplaćena i prva varijabilna tranša u stoprocentnom iznosu od dodatnih osam miliona eura. Druga varijabilna tranša, od maksimalno četiri miliona eura, biće realizovana nakon ponovnih procjena rezultata tokom ove godine – objasnila je Ostojić.\n– Sektorska budžetska podrška predstavlja i važan doprinos sveukupnoj slici u poglavlju 24, imajući u vidu značaj uloge koju ima granična policija, kako u upravljanju migracijama kroz granične provjere i nadzor državne granice, tako i u identifikaciji i borbi protiv prekograničnog kriminala – ocijenila je Ostojić.\n– Tješnja saradnja sa evropskim agencijama u svim oblastima značajna je za dalje unapređenje stanja na polju vladavine prava ostaje naš prioritet i u narednom periodu – poručila je Ostojić.\n– Ovaj sporazum omogućiće i da naši granični policijski službenici dobiju odgovarajuću ekspertsku podršku i dodatne obuke – zaključila je Ostojić.


Uhapšene četiri osobe zbog zloupotrebe službenog položaja |\nMinistarstvo unutrašnjih poslova Vlade Republike Srbije saopštilo je da su pripadnici policije, u saradnji sa Posebnim odeljenjem za suzbijanje korupcije Višeg javnog tužilaštva u Nišu, uhapsili četiri osobe zbog sumnje da su, zloupotrebivši službeni položaj u postupku javnih nabavki, oštetile Opštinu Surdulica za više od 46.000 evra.\nPolicija je uhapsila M. S. (1980), rukovodioca u Opštini Surdulica i koordinatora projekta, i članove komisije D. S. (1966), S. M. (1966), rukovodioce u toj opštini, i O. V. (1962), zaposlenu u Opštini, zbog postojanja osnovane sumnje da su izvršili krivično delo zloupotreba u vezi sa javnom nabavkom, dok se M. S. tereti i da je izvršila krivično delo zloupotreba službenog položaja.\nOsumnjičene se terete za to da su, prilikom sprovođenja postupka javnih nabavki za rekonstrukciju i rehabilitaciju informacionog centra za zaštitu životne sredine u zaštićenom području Vlasina, suprotno predviđenim procedurama za javne nabavke, izabrale neispravnu ponudu sa najvišom ponuđenom cenom čime su oštetile budžet Opštine Surdulica za 28.769 evra.\nTakođe, M. S. se tereti za to da je, kao koordinator projekta, suprotno ugovoru omogućila da se objekat koji je predmet projekta koristi u svrhe za koje nije predviđen, čime je na osnovu komercijalne upotrebe objekta oštetila Opštinu Surdulica za 17.693 evra.\nOsumnjičenima je određeno zadržavanje do 48 časova i oni će, uz krivičnu prijavu, biti privedeni nadležnom tužilaštvu, navodi se u saopštenju.\nPrevious post:U poslednja 24 sata u Srbiji koronavirusom zaražena 1.881 osoba\nNext post:Zaustavili vozača koji je vozio brzinom 132,6 kilometara na čas


Narodna skupština Slovenije usvojila je na 49. vanrednom zasedanju Predlog zakona o interventnim merama za ublažavanje posledica drugog talasa epidemije COVID-19 ili takozvani # PKP6, koji predviđa privremene mere za ublažavanje i otklanjanje posledica COVID-19. Predlogje usvojen sa 51 glasom za i glasova 11 protiv.\nPredlog donosi značajno povećanje kazni za pojedince koji ne poštuju zabrane i ograničenja okupljanja ljudi na javnim mestima tokom epidemije. Za takvo delo pojedinac može biti kažnjen novčanom kaznom od 1.000 do 10.000 EUR. Pojedinac koji javno poziva na kršenje propisa ili naredbi kojima je nadležni organ zabranio ili ograničio okupljanje ljudi na javnim mestima kako bi ograničio širenje zarazne bolesti, ili bi, suprotno pravilima, organizovao okupljanje ljudi na javnim mestima, može se kazniti između 1.500 i 15.000 evra.\nIpak, glavni cilj Zakona je ublažavanje i uklanjanje posledica i uticaja zarazne bolesti COVID-19 na ekonomiju, rad i radne odnose, socijalnu zaštitu i zdravstvenu zaštitu.\n# PKP6 produžava delimičnu meru subvencije za smanjenje rada sa punim radnim vremenom do 30. juna 2021. godine, što je krajnji datum do kojeg poslodavac može zaposleniku da naredi rad sa skraćenim radnim vremenom uprkos ugovoru o radu sa punim radnim vremenom. Predlog takođe proširuje mogućnost privremenog otpuštanja pojedinog zaposlenog do 31. januara 2021. godine, pri čemu poslodavac mora da podnese zahtev za naknadu isplaćenih naknada najkasnije do 15. januara 2021. godine. Period za ostvarivanje naknada za odloženo plaćanje obaveza po postojećem ugovori o zajmu, kao i novo odobreni zajmovi tokom važenja # PKP6, se produžavaju.\nSa # PKP6 zahteva se i naknada fiksnih troškova. Pravo na refundaciju imati svi oni čiji će promet u poslednjem kvartalu 2020. godine pasti za najmanje 30 odsto u odnosu na isti period 2019. godine.\nMere imaju za cilj zadržavanje kompanija na tržištu i njihovo ponovno aktiviranje poslovanja što je pre moguće nakon završetka krize.\n“Zakon pruža pomoć privredi i poboljšava položaj šireg kruga korisnika, uključujući i oblast socijalne zaštite. Roditelji imaju pravo da ne uplaćuju boravak u javnim i privatnim vrtićima od 26. oktobra 2020. nadalje, ako dete ne pohađa vrtić, a studenti neće morati da plaćaju smeštaj u studentskim domovima ako su zatvoreni zbog epidemije. Vlada će tokom učenja na daljinu finansirati topli obrok za učenike i studente iz socijalno ugroženih porodica do trećeg razreda poreza na dohodak,” navodi se u saopštenju Vlade Slovenije.


U Trsteniku ste, morate posetiti ....\nIzmeđu dva brda gde vlada tišina i zelenilo, u blizini grada Trstenika, nalazi se ženski manastir Ljubostinja, nadaleko poznat po lepoti i arhitekturi koja retko koga ostavlja ravnodušnim.\nManastir Ljubostinja, sa crkvom Uspenja Bogorodice, zadužbina kneginje Milice, podignut je krajem 14. veka. Jedan je od najznačajnijih spomenika moravske škole.I upravo u ovom svetom zdanju sahranjene su kneginja Milica, žena kneza Lazarai monahinja Jefimija, koje su se posle Kosovske bitke ovde zamonašile sa drugim udovicama srpskih vlastelina izginulih u bojevima na Marici i Kosovu polju. Danas je Ljubostinja ženski manastir koji čuva i održava oko pedeset monahinja.Legende kažu da su se knjeginja Milica i knez Lazar upoznali na mestu gde manastir sada stoji. Posle Kosovskog boja, knjeginja Milica povela je sa sobom i Jelenu, suprugu Uglješe Mrnjavčevića gde su se zamonašile i ostatak života provele u molitvi.\nStari čelični drumski most preko reke Zapadne Morave u Trsteniku, izgradjen je davne 1899. godine.Izgradila ga je Bečka firma „IG. GRIDL–WIEN“, sredstvima kraljevine Srbije i narodnim kulukom.U to vreme bio je jedini stalni prelaz preko reke na relaciji od Stalać do Kraljeva.Tokom Prvog svetskog rata, bio je porušen i to miniranjem od strane srpske vojske, oktobra 1915. godine.Popravljen je od 1922–1924. godine, delom ratne odštete, detaljno i generalno je rekonstuisan 1987. godine.Potpuno je uništen i razoren tokom NATO agresije, 30. aprila 1999. godine u 14:10 sati i 1. maja u 13:50, u godini kada je trebalo, septembra meseca da proslavi 100. godina postojanja.\nCrkva Svete Trojice u Trsteniku nalazi se u samo m centru grada.Posvećene je Silasku Svetog Duha.Sagradjena je 1900. godine na mestu stare i skromnije crkve, posle dugogodišnje borbe Trsteničana da dobiju crkvu kakva im priliči.Projektant je bio arhitekta Dušan Živanović, jedan od utemiljivača nacionalnog srpskog graditeljstva s kraja 19. veka.Inspirisan manastirima moravske škole, Živanović gradi crkvu u neomoravskom stilu.Hram je jednokupolna gradjevina sa trikonhosom u odnovi.Yidan je od belovodskog peščara, opeke i maltera.Velika je sličnost sa crkvom kralja Milutina u Hilandaru.Fasada je ukrašena po ugledu na Lazaricu: slepim arkadama, rozetama, monoforama, prepletima.Naročito je dobro ukrašen zapadni portal.Neposredno posle izgradje crkve, dodat je i zvonik sa satom, koji dominira gradom i okolinom.U crkvi se čuvaju delovi starog ikonostasa i 1848. godine, dok je novi ikonostas naslikao akademski slikar iz Novog Sada, Voja Trifunović, 1929 1930. godine.Ističu se ikone Blagovesti na carskim dverima, Bogorodica sa Hristom, Tajna večera, Sceta Trojica i druge.Više od sto godina crkva je duhovni stožer grada, naročito za vreme brojnih ratova kada je pružala utočište stanovništvu.\nDr. Milunovića 15,\nMobile: +381 60 606 606


Putnički voz naleteo na automobil na ispravnom putnom prelazu, nema povređenih\nIzvor: NoviMagazin.rs, 12.Jan.2019, 12:05\nIzmeđu železničkih stanica Paraćin i Ćićevac, na ispravnom i automatizovanom putnom prelazu, obezbeđenom polubranicima i svetslosnom signalizacijom, jutros oko 8.20 je putnički voz naleteo na prazan putnički automobil, dok su branici bili spušteni, saopšteno je iz Infrastrukture železnice Srbije.\nAutomobil se zbog kvara zaustavio na prelazu preko dva koloseka >> Pročitaj celu vest na sajtu NoviMagazin.rs << pre spuštanja branika. Vozač je pokušao da pokrene automobil, ali kako u tome nije uspeo, napustio je vozilo pre nego što su branici spušteni.\nKomisija za isleđenje vanrednih događaja je na terenu i utvrđuje sve detalje ovog događaja, navedeno je u saopštenju.\nBeta: Putnički voz naleteo na automobil na ispravnom putnom prelazu, nema povredjenih\nVoz udario u automobil na prelazu između Paraćina i Ćićevaca, vozač pre toga napustio vozilo\nPutnički voz naleteo je jutros u 8.23 na prazan putnički automobil, dok su branici bili spušteni, na ispravnom i automatizovanom putnom prelazu, obezbeđenom polubranicima i svetlosnom signalizacijom između železničkih stanica Paraćin i Ćićevac...Kako je saopštilo preduzeće "Infrastrukture...


"Krizna situacija sa Ukrajinom će biti predmet razgovora ruskog i američkog predsednika, Vladimira Putina i DŽozefa Bajdena, 7. decembra", kazao je Peskov.\nOn je dodao da je Moskva čula izjavu Bajdena da ima konkretne predloge u vezi s Ukrajinom za video konferenciju.\n"Očigledno, predlozi o ukrajinskoj krizi se nameću. To je važno. Mislim da će predsednik Putin slušati sa velikom pažnjom te predloge i biće moguće da se shvati do koje mere mogu da umanje tenzije", dodao je Peskov.\nPortparol se osvrnuo na "agresivnu i neprijateljsku retoriku" iz glavnih gradova Evrope i Vašingtona o situaciji u vezi s Ukrajinom.\n"Vidimo nameru u zapadnim, kako kažemo, anglo-saksonskim medijima, koji objavljuju razne planove o navodnoj ruskoj invaziji na Ukrajinu", dodao je on.


Vikendica iz snova na Tajlandu - Lux Life luksuzni portal\nVikendica iz snova na Tajlandu\nUšuškana u bujnim džunglama Tajlanda, ova očaravajuća vila sa pogledom na vodu, dodatno ulepšava šarmantno ostrvo Puket…\nNemamo ideju o čemu su arhitekte mislile kada su došle na ovu genijalnu ideju, ali smo sigurni da se svi slažemo sa činjenicom da ovaj dom izgleda jednostavno opčinjavajuće. Definisana oštrim uglovima i geometrijskom magijom, ova luksuzna vila nalazi se obodu Crystal jezera i nudi površinu od oko 850 m2, podeljenu u četiri spavaće sobe, šest kupatila u stilu spa centra, predivnu kuhinju otvorenog koncepta, vinski podrum, teretanu i neverovatni infiniti bazen sa slanom vodom.\nNa ovaj ili onaj način, umirujuće jezero i prestižni Loch Palm Golf teren se mogu videti iz bazena i dodatno vas inspirisati na relaksaciju i možda sesiju preispitavanja i introspekcije. Oko 150 tona čelika je iskorišćeno za kreiranje potpornih stubova za ovaj dom, što je samo po sebi neverovatna činjenica.\nSa cenom od samo 1.66 miliona dolara, ovo neverovatno remek delo arhitekture je prilično jeftino ako nas pitate. Takođe, ova vila sadrži luksuzne terase i verande, panele od tikovina i Shiva crnog granita i predstavlja nešto najbliže vikendici iz snova za mnoge od nas. Pustićemo vas da prelistate galeriju i sami shvatite o čemu govorimo.


Radio Nešvil – Bogatić » Ujedinjene nacije slave svoj dan Ujedinjene nacije slave svoj dan – Radio Nešvil – Bogatić\n24. oktobra 2013. radionesvil\nUN slave svoj dan, 24. oktobar, u znak sećanja na usvajanje Povelje svetske organizacije, koja je stupila na snagu 1945, po završetku Drugog svetskog rata.Pošto je Povelju ratifikovala većina tadašnjih članica UN, među kojima i svih pet stalnih članica Saveta bezbednosti, UN su zvanično počele da postoje pre 68 godina.\nPovodom Dana UN, oglasio se i generalni sekretar svetske organizacije Ban Ki mun, rekavši da je to prilika da se prizna koliko „ova nezamenjiva Organizacija doprinosi miru i opštem razvoju“.\nOn je u poruci upozorio da je sukob koji i dalje traje u Siriji najveći bezbednosti izazov za svet, podsetivši istovremeno da milioni ljudi zavise od humanitarne pomoći Ujedinjenih nacija.\n„Stručnjaci UN rade zajedno sa predstavnicima Organizacije za zabranu hemijskog oružja na uništavanju zaliha koje poseduje Sirija i mi se zalažemo za diplomatsko rešenje da bi se zaustavila patnja ljudi koja predugo traje“, naglasio je Ban.\nKao jedan od izazova koji se nalaze pred svetskom organizacijom, prvi čovek UN je pomenuo i održivi razvoj, koji bi u narednom periodu trebalo da postane realnost.\n„Na Dan UN obećajmo da ćemo se zajedno založiti za ideale koji su postojali prilikom osnivanja ove organizacije i da ćemo zajedno sarađivati na uspostavljanju mira, razvoju i poštovanju ljudskih prava“, zaključio je Ban.\nPored sedišta organizacije u Njujorku, svoje ispostave UN ima i u Ženevi, Beču i Najrobiju.\nSavet bezbednosti, kao najuticajnije telo UN, broji 15 članova, od kojih su pet stalni – Kina, Francuska, SAD, Rusija i Velika Britanija, i 10 nestalne članice koje se rotiraju. Sada su nestalne članice Saveta bezbednosto Argentina, Australija, Azerbejdžan, Gvatemala, Luskemburg, Maroko, Pakistan, Republika Koreja, Ruanda i Togo.\nPre nekoliko dana, došlo je do svojevrsnog skandala, pošto je Saudijska Arabija saopštila da neće od 1. januara naredne godine popuniti svoje mesto kao nestalna članica.\nMisija te zemlje pri UN je saopštila da zbog „duplih standarda“ Saveta bezbednosti u vezi sa krizom u Siriji, Saudijska Arabija neće prihvatiti da bude deo tog tela.\nProcenjuje se da je godišnji budžet UN oko pet milijardi dolara, od čega najveći deo odlazi na mirovne misije pod okriljem te organizacije širom sveta. Najveći donatori budžeta su SAD (22 odsto), Japan (10,8 odsto), Nemačka (7,1 odsto), Francuska (5,6 odsto), Kina (5,1 odsto), Italija (4,4 odsto).\nPrvi čovek UN Bank Ki mun na tu funkciju je izabran 1. januara 2007. godine, a od 2011. godine u drugom mandatu vodu svetsku organizaciju, i na toj funkciji će se nalaziti do kraja 2016. godine.\n27. marta 2014. radionesvil Komentari su isključeni na Туризам развојна шанса Србије\n31. avgusta 2013. radionesvil Komentari su isključeni na На прагу нове школске године\nOdržan treći trkački dan na Šabačkom hipodromu\n15. maja 2016. radionesvil Komentari su isključeni na Održan treći trkački dan na Šabačkom hipodromu


Višković je istakao da svi u BiH treba da budu svjesni da za virus korona trenutno nema lijeka, ni vakcine\nVišković je rekao da je danas razgovarao sa federalnim premijerom Fadilom Novalićem o organizovanju zajedničkog sastanka sa Vijećem ministara, poput onog u Doboju na početku pandemije.\n“Doboj bi ponovo trebalo da bude to mjesto, ali je u ovom momentu predsjedavajući Vijeća ministara Zoran Tegeltija pozitivan na virus korona pa čekamo da se on izliječi kako bi održali sastanak”, rekao je Višković za BHT1.\n“Štab za vanredne situacije Republike Srpske preporučio je i mnoge su političke partije i lideri to uvažili i nisam mogao da primijetim da su bili neki skupovi sa stotinama i hiljadama okupljenih”, konstatovao je Višković, navodeći da su okupljanja u zatvorenom prostoru zamijenjena okupljanjima na otvorenom, uz poštovanje mjera.\n“To još uvijek nemamo, znači ostaje nam da zamolimo građane, jer je to jedina mjera koja se pokazala svugdje u svijetu, da nose zaštitne maske, koriste dezinfekciju, održavaju distancu i izbjegavaju okupljanja. To je jedini poznati recept da smanjimo da se korona više širi na prostoru BiH”, poručio je Višković.\n“Sljedeće mjere zavise od nas. Nikome nije u interesu zatvaranje, zaključavanje”, rekao je Višković i pozvao stanovništvo da ne dozvoli zatvaranje poput onog iz marta i aprila.


Poslao: 23 Jul 2013 19:29\nDa ,bilo je jos tu podosta vazdusnih borbi .\nPoslao: 23 Jul 2013 19:34\nNapisano: 23 Jul 2013 19:32\n..još se sećam toga sa tv vesti tada, ali obe strane posle su demantovale da se to desilo. Ako bi to bilo istina onda bi to bila poslednja vazdušna borba sa ljudskom posadom.\nProšvrljao sam sad malo kroz stari acig i poslednje dokumentovano provereno obaranje u vazdušnom dvoboju sa posadom je, bar po njihovom, bilo 18. maja 2000. godine u ratu Etiopija-Eritreja gde je su-27 oborio mig-29 sa r-73\nDopuna: 23 Jul 2013 19:34\nMislim da je Grčka-Turska bilo 90-ih gde je mirage oborio f-16, a u Iraku je mig-25 oborio bespilotnu letelicu bez posade. Mislio sam na poslednji dvoboj sa posadom\nPoslao: 23 Jul 2013 19:41\nGrcka-Turska je bilo 1996. kada je Mirage-2000 oborio dvosed F-16, slucajno/namerno/bez dozvole, kako god...\n2003. nad Irakom nije bilo obaranja aviona od strane aviona.\nObzirom na stepen ispravnosti nasih aviona 99-te,mislim da je nerealno to potencirati.Ne treba pominjati da im je 98 sledio redovni remont,i verovatno neka modernizacija(makar koliko su 2009 doradjeni),onda bi se moglo diskutovati.\nPoslao: 23 Jul 2013 19:49\nDa bice da je ovo u vezi Grcke ipak sudar dva aviona u kojem je grcki pilot izvukao deblji kraj...Znao sam da je Su-27 oborio MiG-29, ali nisam znao gde i kad, hvala\nA sto se tice obaranja nasih, zasto je nerealno to potencirati, ljudi su poletali da se bore, e sad kakve su im sanse bile i dal su bas svi bili isprvani odnosno neispravni, to nikad necemo znati, a i nema potrebe da ponovo pokrecemo tu pricu...\nPoslao: 23 Jul 2013 19:58\nIma li nekih podataka o obaranju drugih aviona od strane 29-ke?\nPoslao: 23 Jul 2013 20:05\nNapisano: 23 Jul 2013 20:02\nSvi ti silni ratovi i žrtve u poslednjih 10 godina i najsofistikovaniji avioni, radari i projektili okolo po svetu, a zadnji dvoboj sa obaranjem bio pre više od 10 godina. Ili svi rade svoj posao 100% dobro ili dolazi vreme dronova/robota bez posade\nDopuna: 23 Jul 2013 20:05\n..koliko znam samo u ratu Eritreja-Etiopija i obaranje bespilotne letelice u Gruziji.\nPoslao: 23 Jul 2013 20:06\nPa kad neko napadne nekog ko zapravo ima avione bice i obaranja...\nAvganistan 2002, Irak 2003 nije postojao u vazduhu, Gruzija imala samo par Su-25, Libija na broju svasta ali ispravnih nesto G-2, MIG-21, 23 i F-1 koji nisu ni poleteli protiv NATO.\nPoslao: 23 Jul 2013 20:59\nU zadnjem broju "borbeni avioni" navodi se da je u Eritreji Su27 oborio MiG-29 sa distance od 50km sa R-27R. Navode se tu još neka zanimljiva pogadjanja i obaranja aviona, ali možda najzanimljiviji je ispovest iračkog potpukovnika kada je ranio B52. Takodje, kubanski migovi 29 su obarali avione u angolskom ratu. Davno do duše... Pitanje je šta je sve od toga tačno\nPoslao: 23 Jul 2013 23:04\n5Ovo se svidja korisnicima: ray ban11, Sass Drake, USSVoyager, respekt, kandaladin\nOvaj topic je pregledan 118228 puta\nUkupno su 588 korisnika na forumu :: 8 registrovanih, 4 sakrivenih i 576 gosta :: [ Administrator ] [ Supermoderator ] [ Moderator ] :: Detaljnije\nKorisnici trenutno na forumu: acacrni, ALBION101, blue, darkstar101, filip1f, GreenMan, kybonacci, sekretar


Pregled\tHoroskop\tKontakt\tPreminuo bivši generalni sekretar UN Butros Butros Gali\nKopt iz Egipta, pravoslavac, profesor međunarodnog prava na Univerzitetu u Kairu, Butros Gali je obavljao niz visokih političkih funkcija do izbora za generalnog sekretara Svetske organizacije. I deda mu je bio političar, čak i premijer Egipta, ali je ubijen 1910. godine.\nGeneralni sekretar UN postao je 1. januara 1992. i obavljao je tu funkciju do kraja 1996. godine. Bio je prvi političar iz Afrike koji je došao na čelo Organizacije UN. Na toj funkciji bio je suočen s više svetskih kriza, uključujući građanski rat u bivšoj Jugoslaviji i genocid u Ruandi.\nU sedištu UN na Ist riveru u Njujorku vest o Galijevoj smrti saopštio je ambasador Venecije pri UN Rafael Ramirez, sadašnji predsedavajući Saveta bezbednosti. Vest je zatekla ambasadore u jeku debate o humanitarnoj krizi u Jemenu, koja je prekinuta radi minuta ćutanja u znak poštovanja prema pokojnom egipatskom diplomati.


Položen veliki test u uslovima pandemije – Kanizsai Újság online\nPoložen veliki test u uslovima pandemije\nby Kanizsai Újság 2020-08-25\nReprezentativne selekcije srbije u džudou završile su dvonedeljne pripreme na kampu u Banji Kanjiža, koje su bile prvo okupljanje naše kadetske, juniorske i seniorske reprezentacije od početka pandemije korona virusa. Kamp u Kanjiži je organizovao Džudo savez Srbije uz tehničku podršku Džudo kluba Kanjiža, a okupio je oko 60 reprezentativaca u muškoj i ženskoj konkurenciji, i trenere nacionalnih selekcija. Zahvaljujući dobrim uslovima i preduzetim epidemiloškim merama, sve je proteklo u najboljem redu, bez ijednog slučaja infekcije.\nPredsednik Džudo saveza Srbije, aktuelni ambasador Srbije u Budimpeštio Ivan Todorov posetio je reprezentativce na završetku kanjiških priprema, naglasivši da je za sve mlade sportiste ovo bitno okupljanje i presek njihove karijere, pogotovo što smo u olimpijskoj godini imali pet-šest evidentnih kandidata za odlazak na Olimpijadu u Tokio. Svi su u iščekivanju međunarodnih takmičenja na tatamiju, koje je najavio predsednik DŽS Srbije Ivan Todorov.\n– Poslednjih pet meseci naši najbolji džudisti su trenirali individualno, i prvi put čim se poboljšala epidemiološka situacija Džudo savez Srbije je učinio sve napore, zajedno sa Banjom Kanjiža, ustanovom sa kojom imamo dugotrajnu saradnju, da se pod specifičnim uslovima organizuju pripreme, što je novi početak nakon početka pandemije. Dobra vest je da ćemo krajem septembra ili početkom oktobra imati regionalni tromeč u Budimpešti između mađarske, Austrije i Srbije, da se polako život na tatamiju polako vraća u normalu. S druge strane mi moramo nastaviti da živimo dalje sa koronom – izjavio je Ivan Todorov.\nDzudo treneri reprezentacija Srbije i domaćini\nOn je dodao da prema raspoloživim informacijama najizvesnije je da će krajem oktobra biti početak IJF tura, pre svega grem slem turnir u Budimpešti, a da je do kraja godine u planu Svetske džudo federacije da se održi Svetsko prvenstvo za sve uzraste u nekom od evropskih gradova – najavljuje Todorov.\nŠto se tiče dalje saradnje sa Kanjižom Todorov je rekao da naši najbolji džudisti ovde redovno dolaze i da će nastaviti praksu da sve srpske selekcije koriste izvanredne mogućnosti koje pruža Banja Kanjiža.\nPredsednik kanjiške opštine Robert Fejstamer naglašava da se već dugo godina radi na tome da i sportska infrastruktura bude odgovarajuća za veće manifestacije.\n– Naravno, imali smo poteškoća ove godine zbog pandemije, ali svakako lokalna samouprava dugoročno smatra da vrhunski i rekreativni sport jedna vrsta je turističke ponude kanjiške opštine. Trenutno vrhunski sportisti su ovde i treniraju, a ako bi okolnosti bile normalne ili normalnije, bukvalno postojeću sportsku infrastrukturu možemo da iskoristimo kao turističku ponudu, pa zato smatramo da je strateški pravac i prioritet da razvija odgovarajuću infrastrukturu, koja može da doprinese ovakvim dešavanjima, kao što je kamp reprezentativnih džudo selekcija – kaže Fejstamer.\nDirektorka Banje Kanjiža Snežana Adžić, predočava da je sprovođenje ovakvih priprema zahtevalo sprovođenje posebnih preventivnih mera.\n– Pre svega, svi zaposleni u Specijalnoj bolnici za rehabilitaicju „Banja Kanjiža“ zahvalni smo Džudo savezu Srbije, što nam je ukazao poverenje za održavanje kamp svih reprezentativnih selekcija u našoj ustanovi. S obzirom da se nalazimo u teškom periodu kada se borimo sa kovidom-19 mi smo zajedno sa DŽS Srbije preduzeli sve epidemiološke mere. Sve je za 14 dana proteklo u najboljem redu, svi učesnici se kućama vraćaju zdravi i spremniji, jer su sportisti bili disciplinovani i pridržavali se svih epidemioloških mera. Ovo je za našu ustanovu bio veliki test, koji smo prošli i mi smo spremni da prihvatimo i druge vrhunske sportiste na pripreme – izjavila je direktorka Banje Kanjiža Snežana Adžić.\nDžudo selekcije Srbije\nSportski direktor DŽS Srbije Nenad Mihailović konstatuje da su ispunjena sva očekivanja, i sproveden predviđen program zajedničkih priprema.\n– Zadovoljni završavamo ovu akciju, u kojoj smo otpočeli drugu fazu specifičnih treninga i očekujemo dalji razvoj situacije u pogledu kalendara međunarodnih takmičenja, pa ćemo tako uskladiti naše aktivnosti na pripremam reprezentativnih selekcija – rekao je Nenad Mihailović.


XoroN pobednik Redakcija Edition Klan RUR Hearthstone Kupa - RUR Esports\nXoroN pobednik Redakcija Edition Klan RUR Hearthstone Kupa\n1\t128 views\nU subotu smo u prostorijama Klan RUR redakcije održali završni turnir Redakcija Edition Hearthstone Kupa, trećeg po redu Hearthstone takmičenja u organizaciji Klan RUR-a, a prvog koji je oraganizovan u LAN ambijentu.\nNajboljih osmoro igrača, koji su se izdvojili iz kvalifikacija sa preko 100 prijavljenih takmičara, došlo je u prostorije Klan RUR-a u prepodnevnim časovima lepog subotnjeg dana. Neki od njih poveli su i svoje prijatelje da im prave društvo i navijaju za njih, a tokom dana su nam dolazili mnogi gosti u redakciju, pa i Bica Ubica, pobednik velike RUR Hearthstone lige iz 2014. godine, koja nas je te godine predstavljala na IeSF šampionatu u Azerbejdžanu, koja je stigla da proprati završnicu turnira.\nU odličnoj atmosferi i pre svega dobrom druženju smo tokom dana gledali zaista veliki broj sjajnih partija. Igrao se bo5 Last Hero Standing format sa jednim banom, i većina igrača je ponela proverene deckove, uz po koje iznenađenje. U sutrašnjem tekstu ćemo malo detaljnije pogledati statistiku i šta su to sve igrači doneli na ovaj turnir.\nTurnir je malo kasnio sa početkom jer smo pokušali da premostimo određene tehničke probleme sa strimom događaja, koji su nas nažalost pratili tokom trajanja celog turnira, pa stream turnira nije bio iskustvo za našu publiku kakvo smo mi želeli, ali smo iz ovoga izašli sa jednim iskustvom više, i za buduće događaje ćemo znati kakve probleme možemo da očekujemo. VOD-ove mečeva možete naći na Klan RUR Twitch kanalu (www.twitch.tv/klanrur), a u uskoro će biti okačeni i na Klan RUR YouTube kanal.\nNa kraju su iz grupne faze u polufinala prošli Virus, tjyky, XoroN i Touche. Virus je igrao protiv Touchea, a tjyky protiv XoroNa. Presudan momenat u duelu Virusa i Touchea bio je Brawl Touchea protiv solidne table Midrange Druida Virusa, iz koje je preživeo Dr. Boom koji je uspeo da nanese kritičan damage i spusti Warriora u domet Comboa, tako da je kasnije Virus otišao u finale. U drugom polufinalu, Tjyky je osetio ukus sopstvene medicine. Sva tri poraza naneo mu je Face Shaman, sa kojim je on pre toga uspeo da izbori prolaz dalje u finalu losera njegove grupe, preokrenuvši od 0-2 do 3-2. Aggro/Face Shaman je inače obeležio turnir i mnoge ključne pobede na turniru igračima je doneo upravo taj deck, pa je tako i XoroN prošao u finale, gde ga je čekao Virus.\nDuel iskusnog Virusa(27) i mladog XoroNa(17) igrao se u bo7 formatu, na 4 dobijene partije, gde su igrači nakon trećeg poraza imali pravo da “ožive” jedan deck. Meč je krenuo neizvesno, sa rezultatom 1-1, ali je onda XoroN uzeo svoj provereni Aggro Shaman deck, koji ga još jednom nije izneverio i sa njime uzeo dve pobede i poveo 3-1. Virus je sada bio u teškoj situaciji i morao je pažljivo da bira koji će deck od pobeđenih da vrati u igru. Uzeo je Midrange Druida, sa čime su se složili i voditelji turnira, jer je u pitanju deck koji ima potrebne alate da se izbori sa Aggro Shamanom – Heal, Taunt minione, ali i način da se “trka” sa Aggro špilom. Ipak, XoroN je još jednom pokazao neumoljivost Aggro Shamana, i uz nešto lošiju početnu ruku Virusa, uspeo je da veže i treću pobedu sa Shamanom, što je bila 4. pobeda u seriji i ukupna pobeda u finalu za titulu prvaka Klan RUR Redakcija Edition kupa.\nNakon toga su usledile čestitke pobedniku i dodela nagrada, kao i zvanično proglašenje pobednika i uručenje pehara našem šampionu. Kolekciju slika sa celog turnira možete videti OVDE , a mi se zahvaljujemo svima na učestvovanju i čestitamo pobedniku, ali i ostalim učesnicima završnog turnira, pa se vidimo nekom sledećom prilikom na novom Klan RUR Hearthstone turniru.\nTags blizzard headliner hearthstone klan rur\nŠta je doneo Warframe: Sands of Inaros\nOverwatch otvorena beta početkom maja


Dobrašinović kaže država deluje po modelu mafije, Nenadić - ne poštuju se zakoni\nVesti Autor:N1 Beograd22. okt. 202110:52 > 12:493 komentara\nDragan Dobrašinović iz Topličkog centra za demokratiju ocenio je u Novom danu da u Srbiji u poslovima javnih nabavki "ne postoji konkurencija", odnosno da je ona u poslovima u kojima je država naručilac proterana, dok je Nemanja Nenadić iz Transparentnosti Srbija naveo da se zakoni ne poštuju ni kod najbitnijih nabavki kod kojih je država naručilac.\nPrema njegovim rečima, firme koje su bliske vlasti su „spremne da igraju po pravilima koje vlast diktira, i ona su vrlo jasna“.\n„Posao se daje samo prijateljima, koji urade ono što treba, vrate onoliko koliko treba, i kome treba“, naglašava Dobrašinović.\nKaže da se u Srbiji potpuno preokrenule stvari u oblasti tendera, pa prema njegovim rečima, „novcem građana plaća ono što je povoljno po vlast i ono što je njima potrebno“.\nOcenjuje da je vlastima potreban partner u svakom poslu koji je „spreman da sarađuje“, i koji je „spreman da igra po njihovim pravilima“.\n„To je izvor velike korupcije i način na koji se razara tržište u Srbiji. Pošteni ponuđači znaju da tu nemaju šta da traže“, istakao je on.\nUveren je da je to razlog zbog čega je „sve u državi preplaćeno“ i zbog čega je „sve manje kvalitetno od onoga kako bi trebalo da bude“.\nNenadić: Poslovi vredni milijarde se zaključuje bez nadmetanja i slave se kao veliki uspeh\n„To je situacija kada bi trebala da reaguje pre svega Kancelarija za javne nabavke, pošto je njoj stavljeno u zadatak da vrši tzv. „monitoring“ postupaka javnih nabavki. Međutim, po rezultatima istraživanja ispada da je jedan od 400 ugovora koji su sklopljeni bio podvrgnut monitoringu. I vi kada imate takvu situaciju, onda to nije dovoljno ozbiljna pretnja za one koji nameštaju takve tendere da se suzdrže od takvih postupaka“, smatra Nenadić.\nDobrašinović je za „mlake“ reakcije iz Evrope na ovakvo stanje stvari u našoj zemlji rekao da su očekivane.\n„Što bi sada Evropska unija ili bilo ko od partnera sa strane brinuo od našim mukama više od nas samih. Što se njih tiče što je srpska vlast državu pretvorila u mafijaško preduzeće, koje deluje po modelu kalabrijske mafije i radi sve što radi u ovoj zemlji“, zapitao je Dobrašinović i zaključio da kod nas nakon rezultata istraživanja ili utvrđivanja situacije nikada nije bilo nikakvog protesta niti ozbiljnije reakcije građana.\ndragan dobrašinovićkonkurencijaKorupcijaNemanja Nenadić


TV Novi Bečej • Danilo Gurjanov • 5. april 2022. • 14:57 •\nOtvaranje izložbe u OŠ "Stančić Milan - Uča" u Kumanu\nU holu OŠ „Stančić Milan - Uča“ u Kumanu juče je otvorena izložba radova učenika Škole za dizajn „Bogdan Šuput“ iz Novog Sada. Izložba je prethodno, u okviru manifestacije „Proleće Sime Cucića“, bila izložena i u Banatskom kulturnom centru u Novom Miloševu gde su priliku da je vide imali i učenici tamošnje osnovne škole. Pored svojevrsne promocije Škole za dizajn „Bogdan Šuput“ izložba ima višestruku korist za učenike škole „Stančić Milan - Uča“, smatra direktorka škole, Marija Stančić.\nIzložba škole „Bogdan Šuput“ prvenstveno je pravljena za izlaganje u galeriji „Forma“ Udruženja likovnih umetnika primenjenih umetnosti i dizajnera Vojvodine u Novom Sadu, a prikazuje radove učenika svih pet odseka škole koja ima i odeljenje na mađarskom jeziku, ističe profesorka Gabriela Hajzler.\nĐorđe Švonja, takođe, profesor u srednjoj školi „Bogdan Šuput“ smatra da su mala mesta uvek bila izvorišta talentovane dece.\nU okviru odseka: dizajn grafike, ambalaže, enterijera, tesktila i likovni tehničar, Škola za dizajn „Bogdan Šuput“ nudi visok nivo stručnog obrazovanja putem individualne nastave ili predavanja u malim grupama uz izuzetan profesorski kadar. Na ovogodišnjem Međunarodnom sajmu obrazovanja škola „Bogdan Šuput“ osvojila je zlatnu medalju za kvalitet obrazovanja i vaspitanja.


Od 20.00 sati do ponedeljka zatvoren saobraćaj do Slavije\nTanjug 20. septembra 2019. 17:49\nBEOGRAD – Zbog manifestacija „Pešacka subota“ i „Dan bez automobila“ večeras od 20.00 časova pa do ponedeljka u 4.00 sata za saobraćaj će biti zatvorene centralne gradske ulice, odnosno Kolarčeva, Terazije, ulica Kralja Milana do kružnog toka Slavija.\nKako je saopšteno iz Sekretarijata za poslove odbrane, vanrednih situacija, komunikacije i koordinaciju odnosa sa građanima, navedena deonica biće zatvorena, dok će raskrsnice Kralja Milana-Kneza Miloša, Kralja Milana-Resavska, Kralja Milana-Svetozara Markovića i Kralja Milana-Kralja Milutina biti otvorene za saobraćaj.\nZbog sutrašnjeg održavanja manifestacija „Pešačka subota“ i „Dan bez automobila“ u nedelju, 22. septembra, kao i zbog nastavka radova na Trgu republike, doći će do promena u radu linija javnog prevoza, najavljeno je iz Sekretarijata za javni prevoz tako da će u subotu i nedelju trolejbuske linije 21, 22 i 29, kao i autobuska linija 31, saobraćati na skraćenoj trasi do Trga Slavija i nosiće oznake 21L, 22L, 29L i 31L.\nPrivremena autobuska linija 22A se ukida, a autobuske linije 24, 26, 37 i 44 će u smeru prema Dorćolu saobraćati ulicama Trg Nikole Pašića, Dečanska, Braće Jugović, Francuska i dalje redovno i koristiti stajalište „Dom omladine“.\nManifestacije „Pešacka subota“ i „Dan bez automobila“, održavaju se sutra, odnosno u nedelju povodom Evropske nedelje mobilnosti 2019, u kojoj učestvuje i grad Beograd, a koja se tradicionalno obeležava od 16. do 22. septembra.\nU okviru Evropske nedelje mobilnosti organizuju se raznovrsne manifestacije, kojima se promovišu pešačenje i biciklizam, a radi očuvanja životne sredine i smanjenja upotrebe neobnovljivih izvora energije.\nOvogodišnja tema Evropske nedelje mobilnosti je „Bezbedno pešačenje i vožnja bicikla“ sa sloganom „Pešačite sa nama!“\nAutobuske linije 24, 26, 37 i 44 će u smeru prema Dorćolu saobraćati ulicama Trg Nikole Pašića, Dečanska, Braće Jugović, Francuska i dalje redovno i koristiti stajalište „Dom omladine“, dok će u smeru prema gradu saobraćati ulicama Francuska, kroz terminus „Trg republike“, Braće Jugović, Dečanska, Trg Nikole Pašića i dalje redovno i koristiti stajalište „Trg republike“ koje u redovnom režimu koriste linije 43 i 96.\nAutobuske linije 32E, 43 i 96 će saobraćati na skraćenoj trasi do terminusa „Železnička stanica (Pančevački most)“ i nosiće oznake 32EL, 43L i 96L, a za njih će biti uspostavljeno privremeno stajalište preko puta postojećeg u Ulici Jovana Avakumovića.


Predstavljena 23 projekta za "Pametno Sarajevo" - Akta.ba\n31.08.2019. 08:07 / Izvor: Fena\nČak 23 projekata stigla su na javni poziv "Smart Sarajevo", a radi se o inicijativi koju su pokrenuli Grad Sarajevo, Općina Stari Grad Sarajevo i Razvojni program Ujedinjenih nacija (UNDP).\nProjekti koji su sinoć u Vijećnici predstavljeni žiriju, ali i široj javnosti koja je mogla glasati za njih, tretiraju najvažnije izazove i potencijale koje su sami građani Sarajeva definirali kroz istraživanje provedeno u martu.\nInicijativa Smart Sarajevo ima veliki potencijal za poboljšanje kvalitete života građana i podršku razvoja urbane ekonomije grada kroz inovativna i tehnološki utemeljena rješenja, istaknuto je.\nJedan od projekata koji je sinoć prezentiran je i onaj koji predlaže saobraćajnu traku za vozila koja prevoze više putnika te smart parking sistem koji bi omogućio dostavljena informacija na vrijeme o slobodnim parking mjestima u gradu.\nNakon glasanja publike i žirija bit će predloženi projekti za finalno rangiranje za koje je će u konačnici biti osigurana sredstva za njihovu implementaciju.


Ambasadorka SFRJ Stana Tomašević bila je Crnogorka\nTanjug 15. januara 2021. 07:17\nBEOGRAD – Objava srpskog Minitarstva inostranih poslova o tome da je bivša SFRJ još 1963. brinula o ravnopravnosti polova i Stanu Tomašević, rođenu Baranku, imenovalo za prvu jugoslovensku ambasadorku, uznemirila je duhove u Crnoj Gori.\nTekst Ministarstva je ilustrovan arhivskim fotografijama iz partizanski dana Stane Tomašević i kasnije kao ambasadorke SFRJ u Norveškoj.\nPodgorički portal CdM je tim povodom objavio opširan tekst u kojem konstatuje da je srpski MSP proglasilo Stanu “srpskom diplomatkinjom”.\nTekst baziran samo na činjenici da je Stana rođena u Crnoj Gori, pokrenuo je i lavinu reagovanja na društvenim mrežama, u pokušaju da se objasni da Stana Tomašević nema nikakve veze sa Srbijom.\nTim povodom oglasio se Dejan Ristić, srpski istoričar, prevodilac, scenarista i stručnjak u oblasti integralne zaštite i upravljanja kulturnim nasleđem, kome, kako kaže, nije strano da dobija iz Crne Gore razne poruke u kojima se kritikuju Srbi i Srbija, ali ova o Stani Tomašević mu je privukla posebnu pažnju.\nKao jedini problem Ristić navodi to što, “pojedini ostrasćeni etnički Crnogorci i pojedini CG mediji” zaboravljaju na pravnu činjenicu da je Republika Srbija univerzalni naslednik SFR Jugoslavije pošto su se sve bivše jugoslavenske republike zvanično tog prva odrekle.\nRistić precizira da Srbija, kao univerzalni pravni naslednik SFRJ, jedina imam pravo na nasleđe iz tog perioda naše zajedničke nam države.\nPojašnjava da je srpsko Ministarstvo spoljnih poslova tom objavom želelo da kaže da je bivša socijalistička država još 1963. uvažavala princip rodne ravnopravnosti i imala ženu na poziciji ambasadora.\nPrimećuje da rukovodstva bivših jugoslovenskih republika niko nije prisilio da se službeno odreknu mogućnosti da i oni budu naslednici SFRJ.\nA pošto su oni to odbacili Ristić poručuje:\n“Draga bivša braćo i sestre etnički Crnogorci, niko vam ne krade istoriju, velike ljude, svetinje ili identitet, već vi uporno pokušavate da uspostavite crnogorski etnički identitet progonom svega što je srpsko”.\nOnima koji tako gledaju na Srbe i Srbiju, Ristić je na svom Fejsbuk profilu poručio i da niko nema ništa protiv da oni koji to žele budu etnički Crnogorci.\nSamo nas, kaže, ostavite na miru i ne otimajte Balšića, Crnojevića, Svetog Vasilija Ostroškog, Svetog Petrar Cetinjskog, Petra II Petrovića Njegoša, Kralja Nikolu i ostale velike ljudi, koji su se celog svog života deklarisali kao Srbi.\n“Ne oduzimajte nam utočišta, prošlost, tradiciju, identitet. Kreiraj svoje niko ti ne brani”, naveo je Ristić, uz jedno “veiko bravo” za MSP Srbije.\nOsujećen raketni napad Hutija na Rijad\nMoskva: Sa kosmodroma Bajankur lansirana raketa sa satelitom\nNjujork: Kuomo za nezavisnu istragu o svojim seks-prestupima


Zakon o mladima: O mladima bez mladih - Mingl\nOtpočet je dugo očekivani proces izrade Nacrta zakona o izmenama i dopunama Zakona o mladima, objavom na internet adresi Ministarstva omladine i sporta, 4. juna 2021. godine. Ipak, iako se tvrdi u objavi da je pre utvrđivanja da postoji potreba za izmenom Zakona, Ministarstvo razmotrilo dosadašnji proces konsultacija koji se obavlja neprekidno od 2014. godine, Krovna organizacija mladih Srbije sa žaljenjem konstatuje da ključne preporuke predstavnika i predstavnica mladih nisu bile osnov za otpočinjanje ovog procesa.\nZašto te se tiče ovaj proces? Zato što, ako se mi mladi, ne udružimo da preduzmemo nešto, ili pružimo podršku organizacijama koje to čine umesto nas, niko drugi neće adresirati važnost ove teme. Ovo se tiče svih nas, mladih na fakultetu, zaposlenih mladih, mladih na selu i mladih koji svoj život, zbog loših uslova žele da grade daleko odavde. O čemu se radi i šta možeš da uradiš?\nIskustva Krovne organizacije mladih Srbije i njenih organizacija članica, kao i brojnih drugih subjekata omladinske politike u suprotnosti su sa stavom u Objavi da u ovom trenutku ne postoji potreba da se ovaj zakon u celini menja i da je suštinski Zakon dobro prihvaćen od mladih i subjekata omladinske politike i da se sprovodi u praksi.\nSamo u 2021. godini, KOMS je podneo nekoliko inicijativa za suštinsku izmenu Zakona o mladima, gde je pre svega, u saradnji sa Nacionalnom asocijacijom praktičara/ki omladinskog rada i Nacionalnom asocijacijom kancelarija za mlade, izradio kvalitativno istraživanje Prva decenija Zakona o mladima i Prilog za izradu ex-post analize efekata Zakona o mladima, koje je Ministarstvu trebalo koristiti za izradu ex-post i ex-ante analizu efekata Zakona o mladima. Nažalost, preporuke iz ovih dokumenata koje su ministarstvu prosleđene 8. marta 2021. godine nisu bile korišćene za početak procesa izmena i dopuna Zakona, te pitanja poput: osiguravanja kvalitetnije primene propisa, imperativnog karaktera pojedinih zakonskih odredbi, primene Zakona na lokalnom nivou, veće participacije mladih, i slično, nisu pronašla mesto u ovom procesu.\nIz svih navedenih razloga zahtevamo da Ministarstvo omladine i sporta obustavi proces koji je pokrenut a koji predviđa odlučivanje na osnovu netransparentnih kriterijuma o nastavku javnih konsultacija i da uvaži analize koje preporučuju širi obim izmena i veće uključivanje šire javnosti, subjekata omladinske politike i mladih, u nedostatku informacija o procesu sprovođenja analiza efekata postojećeg Zakona i željene promene. Očekujemo da Ministarstvo preduzme sve korake predviđene Zakonom o planskom sistemu i da konsultacije putem veb aplikacije ne svodi na ograničene teme i postavljeni rok u trajanju od 10 dana, te da omogući suštinsko uključivanje mladih u određivanju opsega izmene i dopuna Zakona o mladima i proces u kojima će svi subjekti omladinske politike ravnopravno učestvovati kako bi se unapredio položaj mladih u Republici Srbiji.


Elek: Imunizacija teče po planu, ali epidemiološka slika u srpskim sredinama na KiM i dalje teška | Radio Kosovska Mitrovica\nElek: Imunizacija teče po planu, ali epidemiološka slika u srpskim sredinama na KiM i dalje teška\n6. April, 2021 08:24 |\nImunizacija na Kosovu i Metohiji za sada protiče dobro i sve je više građana sa severa KiM zainteresovanih za vakcinaciju.\nLekari apeluju na građane da poštuju preporučene epidemiološke mere i da se vakcinišu jer samo tako možemo izaći kao pobednici u borbi sa Korona virusom.\nDirektor KBC dr Zlatan Elek poručuje da je vakcina jedini izlaz iz ovakve situacije. Na severu Kosova i Metohije, veliki je broj pacijenata sa teškom kliničkom slikom. U KBC u Kosovskoj Mitrovici na lečenju je 100 pacijenata.\nDr.Elek je u izjavi televiziji “Most” rekao da je trenutna epidemiološka situacija u srpskim sredinama na Kosovu i Metohiji komplikovana, zbog broja obolelih koji je i dalje visok.\n“Većinom se radi o starijim pacijentima, mada u poslednje vreme ima i mladih koji se ne jave na vreme lekaru, već se javljaju u 7-8 danu kada se bolest iskomplikuje i kada je potrebno hospitalno lečenje”, kaže direktor KBC Kosovska Mitrovica dr Zlatan Elek.\nInače, prema rečima direktora KBC Kosovska Mitrovica od 100 pacijenata, koji se nalaze na bolničkom lečenju, 52 je na kiseoničkoj potpori a 4 pacijenta su na respiratoru.\nIzvor: Radio Kosovska Mitrovica, TVMost


Čuveni britanski medij obojen u srpsku trobojku: EXIT je najveći kulturni izvozni proizvod Srbije! - Hej! magazin\nUtisci nakon svakog izdanja Exita se sležu još mesecima, a muzički časopisi koje čita cela planeta izveštaje sa letnjih festivala objavljuju u svojim septembarskim brojevima. Nakon što je u ovo doba prošle godine DJ Mag, jedan od dva vodeća globalna magazina iz oblasti elektronske muzike, u nesvakidašnjem izveštaju na duplerici, napisao da je “EXIT puno više od festivala” i da je “EXIT postao kultura za sebe”, ove godine sjajan izveštaj, takođe na duplerici, stiže i od direktnog rivala, magazina Mixmag! Britanski gigant, koji ima brojna izdanja i u drugim zemljama širom sveta, osvrnuo se na važnost uloge Exita u razvoju domaće elektronske scene u izuzetno pohvalnom tekstu koji je predstavljen ni manje ni više nego na srpskoj trobojci! Mixmag ističe da je “festival iz studentskog protesta izrastao u brzorastuću festivalsku gromadu, čvrsto se pozicionirajući u Srbiji kao najveći kulturni izvozni proizvod!”\nSagovornici časopisa MixMag bili su predstavnici Exita, ali i dobro poznati akteri beogradske klupske scene kao što su umetnik Bogomir Doringer i naš trenutno najuspešniji internacionalni DJ Tijana T, koji su dali su svoj lični uvid u to na koji način su EXIT i domaća tehno scena promenili i osavremenili do tad izolovano srpsko društvo. Uz otvoreno pitanje da li su promene moguće uz pomoć muzike, magazin ističe da je “EXIT definitivno nešto čime bi cela zemlja trebalo da se ponosi!”\nIzvorni članak u Internet izdanju pročitajte OVDE!\nOvo je samo jedan u nizu izuzetno pozitivnih tekstova o Exitu o kojem otvorena priznanja kao jednom od najvećih srpskih brendova pišu svetski poznati mediji kao što su The Guardian, CNN, BBC, MTV, New York Times, The Huffington Post, The Economist i brojni drugi. Podsećamo da je prošle godine EXIT je proglašen za Najbolji evropski festival za 2016. godinu od strane vodeće evropske turističke platforme “European Best Destinations”, a prethodnih godina proglašen je i za Najbolji evropski festival 2014. od strane Evropskih festivalskih nagrada i 2007. od strane Britanskih festivalskih nagrada.


Da li dve osobe mogu da sanjaju isti san? | MediaPress\nAko dvoje ljudi mogu da dele isti san, da li to znači da snovi prevazilte individualne misli svakog pojedinca?\nIstraživanja na temu snova prisutna su u svetu psihologije već duži niz godina, a u poslednje vreme najviše pažnje zaokuplja pronalaženje odgovora na pitanje da li je moguće i na koji način da dve ili više različitih osoba koje nemaju ništa zajedničko sanjaju identične snove.\nDosta studija je objavljeno na temu zajedničkih snova u kojima se došlo do otkrića da se kod osoba koje su čvrsto emotivno povezane (roditelj-dete, supružnici ili blizanci) sanjanje identičnih snova često javlja.\nPored toga, mnogi psiholozi i psihoteraputi često dele isti san sa svojim pacijentima, što i oni sami potrđuju, a razlog za pokretanje priče istih snova kod apsolutnih stranaca su mnogobrojne anegdote i iskustva mnogih, među kojima je verovatno svima poznata situacija kada se mimoiđemo sa na ulici sa nekim i pomislimo kako tu osobu odnekud znamo.\nZa sada se sve tvrdnje još uvek baziraju na gore pomenutim anegdotama i nauka nema još uvek čvrsto argumentovan razlog za ovu pojavu. Pored toga, osobe koje prepričavaju isti san često se ne slažu oko neki detalja što je dodatan razlog za skepticizam. Međutim, psiholozi ipak ne žele da zanemare priče i iskustva, jer obično osobe koje dele isti san preživljavaju istu svakodnevnicu ili provode vreme često zajedno.\nRazlike u detaljnom opisivanju snova neizbežne su zbog različitog nivoa inteligencije, raspoloženja, memorije i mnogih drugih faktora koji sprečavaju tačnu rekapitulaciju sna. Sa druge strane, s obzirom da su snovi povezani sa javom i sa onim što preživljavamo u toku dana, identično sanjan san može da se pojavi kod ljudi koji nisu doživeli isto iskustvo na javi.\nŠta ovo znači za nauku koja se bavi snovima? Ako uzmemo za polaznu pretpostavku da su snovi produkt mozga, onda se vodimo i pretpostavkom da su dve “glave” u jednom trenutku bile u identičnoj situaciji i da su njihovi mozgovi zbog toga proizveli istu sliku u snu. Međutim, ovako plastično objašnjenje ne može da opiše komplikovan i zamršen rad ljudskog mozga, niti da zadovolji mišljenje stručnjaka, kao i neka druga alternativna objašnjenja, recimo, da se snovi dešavaju izvan nas i naše individue dok spavamo.\nStručnjaci još uvek nemaju validno objašnjenje za ovu pojavu, pa samim tim još uvek nisu formirani naučni okviri u koje, situacija kada dvoje različitih ljudi sanja identičan san, može da se smesti. To znači da je tema sna još uvek nedovoljno naučno istražena i samim tim predstavlja pogodno tlo za stručnjake da nastave s istraživanjima koji bi odgonetnuli ovu misteriju.\nTag:psihologijasansanjanjesanjanje identičnih snovasanjanje istih snovaSnovispavanje\nDolaskom viših temperatura mnogi od nas razmišljaju o jednoj od najvećih\nKako da pročitate ljude: Svakodnevno čitanje uma\nPostoje ljudi koji poseduju izuzetnu veštinu, koji mogu razumeti govor tel\nIzložba Svetlane Stojanović o ženskoj prirodi, lepoti, nadi, čežnji i iščekivanju u ‘Dnevnoj sobi’\nRepertoar bioskopa Vilin Grad od 6. do 12. juna


VLADA RS: Utvrđeni Prijedlog zakona o rudarstvu, Prijedlog zakona o izmjenama i dopunama Zakona o Ekonomsko-socijalnom savjetu\nVlada Republike Srpske utvrdila je 24. jula 2017. godine Prijedlog zakona o rudarstvu kojim se uspostavlja okvir za bezbjednije obavljanje poslova u ovoj oblasti.\nPredloženim zakonskim rješenjima se jasnije definišu uslovi i način eksploatacija mineralnih sirovina i izvođenje drugih rudarskih radova, kao i uslovi za sticanje ovlašćenja za obavljanje poslova iz oblasti rudarstva.\nRazlog za donošenje ovog zakona nalazi se u činjenici da važeći Zakon o rudarstvu ("Sl. glasnik RS", br. 59/2012) sadrži odredbe za koje je, u dosadašnjoj primjeni Zakona, utvrđeno da su neprecizne i nepotpune, što daje mogućnost različite primjene u praksi.\nU odnosu na važeći Zakon, uvode se licence za pravna i fizička lica kojim stiču ovlašćenje za obavljanje određenih poslova u oblasti rudarstva, te će se na taj način obezbijediti potpunija kontrola poslovanja pravnih lica koja obavljaju poslove u oblasti rudarstva.\nOsim toga, ovim zakonom se obezbjeđuje i veći nivo usklađivanja sa pravnom tekovinom EU u oblasti upravljanja rudarskim otpadom i zaštite zdravlja i bezbjednosti radnika pri eksploataciji mineralnih sirovina.\nDonošenjem Zakona obezbjeđuje se veća pravna sigurnost za pravna lica koja obavljaju poslove u oblasti rudarstva, a što će imati za posljedicu veći priliv stranog i domaćeg kapitala, s obzirom na činjenicu da Republika Srpska raspolaže raznovrsnim i ekonomski značajnim mineralnim resursima, za čije su proizvodno aktiviranje potrebna značajna finansijska sredstva.\nVlada Srpske utvrdila je i Prijedlog zakona o izmjenama i dopunama Zakona o Ekonomsko-socijalnom savjetu radi usklađivanja sa Zakonom o radu ("Sl. glasnik RS", br. 1/2016).\n"Zakon o radu više ne poznaje pojam `većinski reprezentativni` sindikat i udruženje poslodavaca organizovanih na nivou Republike Srpske, već su ovim zakonom propisani i uslovi za utvrđivanje reprezentativnosti sindikata i poslodavaca na nivou Republike", navodi se u saopštenju.\nRazlog za donošenje izmjena i dopuna Zakona o Ekonomsko-socijalnom savjetu ("Sl. glasnik RS", br. 110/2008) je i propisivanje mogućnosti za osnivanje lokalnih ekonomsko-socijalnih savjeta na teritoriji Srpske, za šta je interes već pokazalo nekoliko gradova i opština.\nVlada Republike Srpske usvojila je informaciju o korištenju podataka centralne baze drugog primjerka matičnih knjiga za potrebe Fonda za penzijsko i invalidsko osiguranje /PIO/ Republike Srpske putem internet servisa.\nIz Biroa Vlade Srpske za odnose s javnošću saopšteno je da bi koncept upotrebe veb servisa u potpunosti zamijenio dosadašnji koncept razmjene podataka, jer bi se podaci isporučivali internet servisom.\nPredstavnici Fonda PIO Srpske obratili su se Ministarstvu uprave i lokalne samouprave 14. jula zahtjevom za pristup podacima iz matične knjige umrlih i prijedlogom za poboljšanje Sporazuma o korištenju podataka, prethodno potpisanom 16. jula 2015. godine, navodeći da je pristup podacima od velikog značaja za rad Fonda, jer se kontrolom ovih podataka sprečavaju nedozvoljene situacije u korištenju prava na penziju, navodi se u saopštenju.\nNavodi se da bi se tehnički, sigurnosni i organizacioni aspekt nakon višegodišnje upotrebe mogao unaprijediti.\nKao prijedlog za unapređenje predlažu da se uspostavi internet servis, što podrazumijeva, uspostavljanje "VPN" tunela između Fonda PIO i uspostavljanje veb baziranog servisa koji bi isporučivao tražene podatke.\nVlada Republike Srpske prihvatila je Prijedlog osnovnih elemenata za prodaju akcija državnog kapitala u Akcionarskom društvu "Nova tvornica prečistača" Rogatica, te dala saglasnost Investiciono-razvojnoj banci /IRB/ Republike Srpske, kao ovlaštenom prodavcu državnog kapitala u preduzećima, na osnovne elemente za organizovanje tenderske prodaje za paket akcija ovog akcionarskog društva, navodi se u saopštenju.\nPredmet prodaje koji se nudi na tenderu čini 7.994.975 akcija uključenih u portfelj Akcijskog fonda Republike Srpske AD Banjaluka, ukupne nominalne vrijednosti 7.994.975 KM, što predstavlja 100 odsto akcijskog kapitala.\nDonesena je odluka da se na opštinu Kotor Varoš, bez naknade, prenesu prava svojine nad nekretninama izgrađenim sredstvima Vlade Republike Srpske i te opštine radi stambenog zbrinjavanja porodica poginulih boraca, ratnih vojnih invalida i boraca iz proteklog odbrambeno-otadžbinskog rata.\nPravo svojine odnosi se na stambeni objekat sa pet stambenih jedinica ukupne površine 228,07 metara kvadratnih, u koje je uloženo 185.915 KM, sa uračunatim PDV-om.\nVlada Republike Srpske odobrila je kreditno zaduženje preduzeća "Putevi Republike Srpske" u iznosu od 29.579.095 KM.\nNavedena sredstva biće upotrijebljena za izgradnju regionalnog puta Gornji Podgraci-Mrakovica u iznosu od 12.701.090 KM, za rekonstrukciju puta Stari Majdan-granica Repubila Srpska/FBiH /Razboj/, poddionica Bronzani Majdan-Tromeđa u iznosu od 8.853.305 KM i za izgradnju regionalnog puta Kotor Varoš-Mitrovići /Kneževo/, poddionica Sokoline-Živinice u iznosu od 8.024.700 KM.\nVlada Republike Srpske odobrila je kreditno zaduženje preduzeća "Putevi Republike Srpske" u iznosu od 1.999.562 KM, što će biti upotrijebljeno za modernizaciju 4.000 metara dionice puta Vršani-Crnjelovo-Batkovići-Ostojićevo-Brodac-Rača.\nVlada Republike Srpske prihvatila je Informaciju o stanju poreskih obaveza u javnim zdravstvenim ustanovama domovima zdravlja, te donijela zaključak prema kojem će dodatna sredstva za izmirenje poreza i doprinosa u iznosu od 144.785 KM biti obezbijeđena iz budžetske rezerve.\nЈavne zdravstvene ustanove se istovremeno zadužuju da nastave redovno izmirivati tekuće poreske obaveze.\nVlada Republike Srpske usvojila je Informaciju o potrebi za rekonstrukcijom stolarije na školskom objektu Јavna ustanova Srednjoškolski centra "Milutin Milanković" Milići, te zadužila Ministarstvo prosvjete i kulture i Ministarstvo finansija da obezbijede sredstva za investicione radove u iznosu od 50.000 KM.\nVlada Republike Srpske donijela je Rješenje o odobrenju realokacije sredstava budžetske rezerve, u iznosu od 15.000 KM, Vladi Republike Srpske za sponzorstvo muzičkog Festa "Kozara u srcu".\nVlada Republike Srpske se upoznala sa Informacijom o projektu "Izgradnje magistralnog puta Brod na Drini /Foča/-Hum /Šćepan Polje/ sa međudržavnim mostom" i podržala njegovu realizaciju.\nZaključkom se zadužuju Ministarstvo saobraćaja i veza i Јavno preduzeće "Putevi Republike Srpske" Banjaluka da pokrenu aktivnosti na realizaciji ovog projekta.\nIZVOR: Vebsajt RTRS, 24.07.2017.


Uroš Lekov na poene izgubio u finalu | Pirot vesti\nPočetna/Sport/Uroš Lekov na poene izgubio u finalu\nUroš Lekov na poene izgubio u finalu\nKik boks klub “Crna Kobra” učestvovao je na turniru pod nazivom Liga budućih šampiona ove nedelje godine u Beogradu. “Kobre” postigle zapažene rezultate, posebno se istakli Uroš Lekov i Perica Petrović.\nTakmičili su se članovi “Crne Kobre” Perica Petrović i Uroš Lekov. Perica Petrović izgubio je u polufinalu od takmičara iz KBK “Pan Džim” u kategoriji kadeta do 57 kg, dok je Uroš Lekov došao do finala gde je izgubio na poene.Takmičari u Ligi budućih šampiona u kik boksu neće dobijati medalje već će se njihov rezultat bodovati, a po završetku Lige koja traje 6 meseci biće proglašeni najbolji takmičari i kandidati za sastav reprezentacije Srbije na predstojeće Prvenstvo Sveta u kik boksu u disciplini kik lajt kontakt.\nfoto KBK Crna Kobra\nistaknuto kik boks klub crna kobra\nPrva pojačanja Radničkog – internacionalci – Bojan Dojkić i Željko Dimitrov\nPraznik sporta u Pirotu, počela Božićna škola sporta\nPostavlja se novi semafor na stadionu Radničkog


Home / Restorani / Ulcinj /\n“LAGUNA” je novootvoreni hotel, smješten u centralnom dijelu Štoja samo 500 m od mora i prekrasne nadaleko poznate Velike plaže. Hotel ima svoju plažu “Safari” koja posjeduje Plavu zastavu, s najfinijim lekovitim pjeskom, koje u kristalno bistrom moru pruža idealne uslove za kupanje i uživanje u suncu i ostalim blagodetima mora.\nSa plaže se pruža se impresivan pogled ka pučini od jutra pa do sutona, odakle se može uživati u čarobnim bojama zalaska sunca. Na plaži postoji i mogućnost bavljenja raznim vodenim sportovima, voda je kristalno čista i plave boje. postoje plićaci, a na obali je najsitniji pijesak pa je izuzetno pogodan za porodice sa malom djecom.\nHotel “Laguna” posjeduje ekskluzivan restoran nemijenjen svim gostima koji žele sebi priuštiti elegantnu atmosferu, prefinjen ambijent i veliki izbor jela gdje se nude izvrsni mesni i riblji specijaliteti pripremani na tradicionalan način, s naglaskom na mediteransku kuhinju, ili pak odabrati neko od svjetski poznatih jela.\nplaćanje karticom, besplatan parking, klimatizovano, wi-fi, dozvoljeno_pusenje\npogled na more, pogled na rivu, pogled na plažu\nterasa, basta, bazen, prostor za rođendane, prostor za koktele\nmediteranska, kontinentalna, nacionalna, riba i morski plodovi, tradicionalna, italijanska, rostilj


Anticiganizam - osnovni uzrok diskriminacije Roma - Romanet\nAnticiganizam – osnovni uzrok diskriminacije Roma\nDruštvo Pregleda: 8866\nVirtuelna konferencija pod nazivom ,,Nova EU Strategija za Rome i borba protiv anticiganizma na Zapadnom Balkanu“ je održana danas, 4. novembra. Konferencija je organizovana od strane Centralnog savjeta njemačkih Sinta i Roma, Romi Aktivna Albanija i ERGO mreže, a finansijski podržana od strane Generalnog direktorata Evropske komisije za susjedstvo i proširenje i njemačkog Ministarstva spoljnih poslova.\nMarija Sulejmanova, predstavnica organizacije Romalitico iz Sjeverne Makedonije, navodi i da nova EU Strategija treba da odredi minimun mjera u borbi protiv anticiganizma, koje nacionalne strategije treba da sadrže. U tom pogledu je Orhan Usein, predstavnik RCC-a, istakao da RCC trenutno razvija uzorni model strateškog okvira koji će biti u saglasnosti sa EU Strateškim okvirom i služiti kao preporuka za sve države Zapadnog Balkana.\nRCC se dodatno vodi i poražavajućim rezultatima njihovog istraživanja pod nazivom ,,Balkanski barometer” o stepenu anticiganizma i netrpeljivosti prema Romima i Egipćanima na Balkanu.\nSvi govornici konferencije su saglasni u tome da je potrebna jaka politička volja i zajedničko djelovanje nacionalnih i međunarodnih institucija, civilnog sektora, osobito romskih organizacija.\nTagovi:Glavni slider, Marija Sulejmanova, Nova EU Strategija za Rome i borba protiv anticiganizma na Zapadnom Balkanu“, Stephan Muller\nSamo jedna briga manje\nMashkarthemutno dive e romane ćhibjak


Objavljeno nedelja, 24 septembar 2017 16:13\nPovodom dostavljanja liste predloga za Deklaraciju o zaštiti i očuvanju srpskog naroda organima Republike Srbije i Republike Srpske saopštenjem za javnost oglasila se Srpska koalicija. Dostavljeno saopštenje Espona integralno prenosi.\nSrpska pravoslavna crkva u sekularnoj Crnoj Gori, Ustavom i zakonima, odvojena je od države. Zato je nemoguće i kanonski neprihvatljivo da o njenoj ''projektovanoj sudbini'' odlučuju političke elite, pozicione ili opozicione. Predstavnici srpskog naroda iz Srbije, Republike Srpske i Crne Gore odlučno se protive bilo kakvom ''dijalogu'' o ''formiranju vjerske organizacije'' pod nazivom ''Pravoslavna crkva u Crnoj Gori''. Pravoslavni Srbi, uključujući i one iz Crne Gore, pripadnici su Srpske pravoslavne crkve, odnosno Patrijaršije čije je sjedište u Beogradu. Naš narod oduvijek je živio u duhovnom jedinstvu, a jedno duhovno sjedište i jedan poglavar Srpske crkve garant je jedinstva cijele nacije.\nSrpskoj djeci u Crnoj Gori neophodno je omogućiti nastavu na svom maternjem srpskom jeziku i izučavanje istorije po nastavnim planovima i programima Srbije i Republike Srpske. Srpska azbuka nema 32 slova i svako dalje nametanje nastavnog programa sa crnogorskim jezikom predstavlja akt asimilacije srpske zajednice. Zato je gradivo iz srpskog jezika i književnosti i istorije neophodno izuzeti iz ostalog procesa nastave i srpskim đacima i studentima omogućiti da izučavaju ova dva školska predmeta po programima koje su pisali eminentni srpski stručnjaci iz Srbije i Srpske.\nUz posredovanje Beograda, neophodno je otvoriti srpsko – crnogorski dijalog u Crnoj Gori sa ciljem da se Srbi ustavno pravno pozicioniraju. Status konstitutivnog naroda, proistekao iz izmjene postojećeg Ustava, sa punim kapacitetom benefita koji proizilaze iz tog statusa, bio bi optimalno rešenje koje bi prihvatila srpska zajednica. Ukoliko ostale nacionalne zajednice u Crnoj Gori, preko svojih političkih predstavnika, odbiju rešavanje srpskog pitanja kroz izmjenu Ustava, onda je neophodna puna primjena svih sledujućih mogućnosti iz člana 79. aktuelnog Ustava kojim se pripadnicima manjinskih naroda jemče prava i slobode koja mogu koristiti pojedinačno i u zajednici sa drugima. Takvo rešenje pretpostavlja i realizaciju principa autentične zastupljenosti srpske zajednice u Skupštini Crne Gore sa brojem mandata recipročnim učešću Srba u ukupnoj populaciji.\nAutori Deklaracije o zaštiti i očuvanju srpskog naroda izražavaju punu spremnost i najbolju volju da organi vlasti država Crne Gore i Srbije, ko god činio režime u Beogradu i Podgorici, sporazumno preciziraju zakonske okvire za prevazilaženje krize nastale posledicama primjene Zakona o državljanstvu Srbije donesenog 2007. godine. Uvažavajući da je prijateljstvo naglašeno kao centralni princip međudržavnih odnosa dvije države, podrazumijevamo da se, u duhu dobre volje, može pronaći način za prevalizaženje individualnih problema koje imaju državljani Crne Gore koji su istovremeno uzeli i srpsko državljanstvo. U tom pravcu, Republika Srbija iniciraće pregovore potencirajući sudbinu građanina i običnog čovjeka kao dobru praksu zakonodavstva obije države.\nMatična država Republika Srbija obavezuje se da Srbima iz Crne Gore garantuje isti nivo prava u sektoru zdravstvene zaštite, kao i građanima Srbije. U pravnom smislu, na isti način i istim povodom kojim izjednačava srpske studente iz Crne Gore sa studentima iz Srbije, kada je u pitanju obrazovni sistem, zaključuje se u saopštenju Srpske koalicije.


Nastavak višedecenijske saradnje Novosadskog sajma i Poljoprivrednog fakulteta u Novom Sadu\nIzvor: Radio Televizija Vojvodine, 15.Jun.2021, 13:58\nDirektor Novosadskog sajma Slobodan Cvetković i dekan poljoprivrednog fakulteta u Novom Sadu, prof dr Nedeljko Tica, potpisali su protokol o poslovno tehničkoj saradnji, sa ciljem lakšeg i jednostavnijeg posla oko izložbe grla stoke na predstojećem poljoprivrednom sajmu koji će se ove godine održati od 18-24 septembra.\nIako je pandemija koronavirusa onemogućila Novosadski sajam da već više od godinu dana obavlja svoju delatnost, oni su kao društveno odgovorna kompanija >> Pročitaj celu vest na sajtu Radio Televizija Vojvodine << odlučili da, ukoliko epidemiološki uslovi to dozvole, od 18 do 24 septembra održe međunarodni poljoprivredni sajam. To je bio povod da se danas potpiše protokol o saradnji sa Poljoprivrednim fakultetom, čiji profesori i studenti daju veliki doprinos pri selekciji grla stoke koja su izložena na najznačajnijoj agrarnoj smotri u regionu.\n„Mi smo na neki način prirodni partneri, današnje potpisivanje protokola će i formalno verifikovati saradnju koja postoji godinama unazad , pogotovo sa departmanom za stočarstvo, jer nam oni pomažu i u selekciji grla sa ciljem da imamo najkvalitetnija grla na sajmu. Veliki broj profesora učestvuje u našim komisijama za ocenu kvaliteta, što daje poseban doprinos", rekao je Slobodan Cvetković.\n„Ovim protokolom ovu saradnju dižemo na viši nivo. Do sada su profesori sa departmana za stočarstvo vršili zajedno sa proizvođačima odabir grla koja se izlažu na sajmu. Omogućili smo i studentima da dođu na sajam, da vide grla i da se upoznaju sa promenama koje su se u međuvremenu desile", rekao je Nedeljko Tica.\nSajam se tokom pandemije preselio u on line format, a podaci kojima raspolažu govore da je dve on line agrarne smotre posetilo preko 80.000 ljudi. U svetlu najave međunarodnog poljoprivrednog sajma u Novom Sadu, istaknuto je da će zemlja partner biti Češka, a da će u istom terminu biti održani i sajmovi lova i ribolova, kao i ekologije.\nDirektor Novosadskog sajma Slobodan Cvetković i dekan poljoprivrednog fakulteta u Novom Sadu, prof dr Nedeljko Tica, potpisali su protokol o poslovno tehničkoj saradnji, sa ciljem lakšeg i jednostavnijeg posla oko izložbe grla stoke na predstojećem poljoprivrednom sajmu koji će se ove godine održati...\n19:11: Preko terase ušao u stan i napao sedamdesetsedmogodišnju ženu\n19:11: Tajna krivična prijava – protiv medija ili protiv Vučića i V...


Naslovna » Avio karte » Destinacije » Brisel – prestonica Evrope\nKatarina Vidaković 27. februar 2015. Destinacije Postavite komentar\nGlavni i najveći grad Kraljevine Belgije sjedinjuje u sebi najbolje od evropske istorije i kulture. Za više od hiljadu međunarodnih organizacija glavna adresa je, takođe, Brisel, što ga čini drugim gradom po broju diplomata u svetu.\nFrekvencija poslovnih dolazaka razlog je postojanja izuzetno luksuznih i modernih hotela u najužem centru grada.\nPored ekskluzivne ponude u briselskim hotelima Stanhope, Royal Windsor, Steigenberger Grandhotel, tu su i Radisson Blu Royal, Hotel The Dominican, Marriott, ali i skromniji smeštaj, takođe u centru, u hotelima Saint Nicolas, Marivaux, Welcome…\nGrand Plejs, okružen najznačajnijim gradskim zdanjima baroknih fasada, sa kraja XVII veka, jedan je od najlepših trgova Evrope. U neposrednoj blizini su znamenitosti koje su postali simboli grada – Maneken Pis i gotska katedrala Sveti Mihail i Gudula.\nKraljevski muzej lepih umetnosti, Muzej muzičkih instrumenata, Muzej stripa, Muzej čokolade… samo su neki od 70 briselskih muzeja. Palata pravde sa zlatnom kupolom na brdu iznad grada i Kraljevska palata (rezidencija belgijskog kralja otvorena za javnost) u centru Brisela najmonumentalnije su građevine iz prošlih vekova.\nTu je i originalna konstrukcija Atomijum sa tematskim parkom Mini Evropa, a lepo je videti i moderne zgrade institucija Evropske unije i posetiti Evropski parlament. Brisel je poznat po raskošnim parkovima, cveću, pivu, modi, umetnosti, čokoladi, dobroj atmosferi u klubovima, barovima i restoranima…\nU velikim evropskim gradovima kakav je Brisel važi pravilo izbegavanja vrhunca turističke sezone (od juna do avgusta) zbog visokih cena smeštaja, gužvi i redova ispred najpopularnijih atrakcija.\nDnevne temperature u aprilu, maju, septembru i oktobru kreću se oko 17°C, pa su proleće i rana jesen, uz vansezonske popuste, doba godine u kojem se preporučuje poseta Briselu.\nAvio karte Brisel\nIz Beograda za Brisel direktan let ima avio-kompanija Air Serbia, sa aerodroma „Nikola Tesla“ Beograd. Cena povratne karte je od 160 €, što je i najpovoljnija varijanta. Sa presedanjem u Cirihu, Beču ili Frankfurtu saobraćaju Swiss, Austrian Airlines i Lufthansa, uz cenu karte višu za 10-40 €.\nDirektan let Beograd – Brisel traje dva sata i 25 minuta, a let Brisel – Beograd dva sata i deset minuta. Putovanje sa jednim presedanjem traje četiri ili više sati.\nAerodrom Brisel nalazi se 11 kilometara severoistočno od centra grada. Brisel je u istoj vremenskoj zoni sa Beogradom – vreme na časovnicima identično je u toku čitave godine. (danubeogradu.rs)\nTagoviavio karte belgija brisel destinacije dub evropa evropska unija\nPrethodni I Nemci hvale Beograd\nSledeći Kuća od karata (House of Cards): Počinje 3. sezona


RTS :: Kolika je plata za zaposlenog koji radi od kuće, a obim posla je manji\nŽivot u vreme pandemije Kolika je plata za zaposlenog koji radi od kuće, a obim posla je manji\nčetvrtak, 04. mar 2021, 13:00 -> 14:41\nRetko ko u ovo vreme planira godišnji odmor, a gde će ko, kada i koliko odmora iskoristiti, u većini slučajeva ne zavisi samo od nas. Snežana Bogdanović iz Ministarstva za rad rekla je za RTS da zaposleni za vreme bolovanja ostvaraju mnogo manje prava, a kako rokovi za korišćenje godišnjeg odmora ističu, mnogi zaposleni su te dane koristili ili umesto bolovanja, ili za negu starijih članova porodice.\nVlada je poslodavcima preporučila da produže rokove do kada zaposleni mogu da iskoriste sve dane godišnjeg odmora i to, iz 2019. do 30. juna ove godine, a iz 2020. najkasnije do kraja juna 2022. godine.\nPreporuka se odnosi na sve koji zbog prirode posla u vanrednim okolnostima nisu iskoristili odmor ili su bili sprečeni zbog bolesti i izolacije usled koronavirusa.\nSnežana Bogdanović iz Ministarstva za rad rekla je, gostujući u Jutarnjem programu RTS-a, da je najveći broj zaposlenih iz oblasti zdravstva i svih pratećih delatnosti gde je bilo potrebno da se ne prekine proces rada.\n"Prva preporuka je bila da se odnosi na zdravstvo i ustanove socijalne zaštite i zaposlene koji su bili uključeni u zbrinjavanju obolelih i korisnika usluga socijalne zaštite", rekla je Bogdanovićeva.\nPrema njenim rečima, ima i drugih delatnosti gde zaposleni nisu bili u mogućnosti da iskoriste, bile su vanredne okolnosti, a imali smo i vanredno stanje prošle godine.\n"Vlada je donela dva zaključka u vezi sa godišnjim odmorom, jedan je donet u aprilu gde praktično godišnji odmor iz 2019. koji po Zakonu o radu treba da se iskoristi do 30. juna tekuće godine 2020, imajući u vidu okolnosti koje su bile – Vlada je preporučila poslodavcima da omogući zaposlenima koji zbog radnih obaveza nisu u mogućnosti da koriste odmor, da ga iskoriste do kraja 2020. godine", objasnila je Bogdanovićeva.\nKako je istakla, preporuka se odnosi na sve poslodavce ali ne i na sve zaposlene.\nPrvi zaključak Vlade sadrži preporuku da se poštuje Zakon o radu, da se svim zaposlenima, bilo da rade od kuće ili rade kod poslodavca, a nemaju radnu obavezu, da im se omogući da godišnji odmor iz prethodne godine iskoriste do 30. juna.\n"Samo onima koji nisu bili u mogućnosti da iskoriste ili su bili sprečeni a pre svega u zdravstvu, socijalnoj zaštiti, da ne govorimo o MUP-u i ostalim delatnostima, tako je omogućeno do kraja 2020. godine", kaže ona.\nDrugi deo odmor iz 2019. da se iskoristi do kraja juna 2020, a do kraja juna sledeće može da se iskoristi odmor iz prethodne godine.\nRokovi propisani zakonom su krajnji rokovi kada se godišnji odmori moraju okončati.\nZaposlen u izolaciji, a vodi se kao da je na odmoru\nNeke zaposlene je poslodavac vodio kao da su na odmoru a bili su u izolaciji. Bogdanovićeva kaže da je to stvar zaposlenog i poslodavca.\n"Mnogi zaposleni koriste odmor jer se, osim prvog dela koji mora da traje najmanje dve radne nedelje, ostatak može koristi u više delova na zahtev zaposlenih i često ga koriste za svoje potrebe", objašnjava ona.\nNaknada za vreme bolovanja i odmora su različite, zaposleni za vreme bolovanja ostvaruju mnogo manje prava, rokovi za korišćenje godišnjeg odmora ističu, mnogi zaposleni su koristili godišnji odmor ili umesto bolovanja, ili da bi brinuli o starijim članovima porodice, jer je bila takva situacija.\n"Zakon izričito kaže da svako bolovanje prekida korišćenje godišnjeg odmora, taj godišnji odmor se nastavlja u dogovoru sa poslodavcem po isteku bolovanja. Nije poslodavac mogao da nametne zaposlenom da umesto bolovanja koristi godišnji odmor jer je zaposleni mogao samo da donese doznake i time je obustavio korišćenje godišnjeg odmora po samom zakonu", naglašava Bogdanovićeva.\nPlata kada je zaposleni zaražen\nObjašnjava da naknada zarade za vreme bolovanja zavisi od vrste sprečenosti za rad, ona je po pravilu 65 odsto od zarade, međutim Vlada je preporučila poslodavcima da svojim kolektivnim ugovorima, pravilnicima o radu predvide da nadomeste naknadu zarade zaposlenima koji su oboleli od kovida do punog iznosa, za vreme bolovanja.\n"U javnom sektoru, pošto te kolektivne ugovore evidentiramo, da su svi posebni i kolektivni ugovori uredili pravo na razliku, ne dobijamo pojedinačne podatke iz drugih delatnosti", rekla je ona.\nPlaćeno odsustvo bez krivice zaposlenog i poslodavca\n"Zaposleni koji rade od kuće, i na daljinu, imaju ista prava kao da rade neposredno kod poslodavca, izjednačeni su u pogledu ostvarivanja prava, ako rade manje to može da bude samo u okviru preraspodele radnog vremena, u jednom periodu radiće manje, a u drugom periodu duže, poslodavac je dužan da obezbedi zaposlenima pun fond časova bez obzira na to da li rade kod poslodavca ili od kuće", objasnila je Bogdanovićeva.\nAko nema posla, zbog zatvaranja određenih objekata, to je plaćeno odsustvo bez krivice zaposlenog i poslodavca kada je privremeno prestala potreba za obavljanje određenih poslova, ističe Snežana Bogdanović i dodaje - i za to vreme zaposleni ima pravo na naknadu koja ne može biti niža od minimalne zarade utvrđene u skladu sa Zakonom o radu, 60 odsto u odnosu na zaradu zaposlenog.\nKoje lekove smo najviše kupovali od početka epidemije i zašto je važno biti oprezan sa uzimanjem suplemenata


15. jun – Obesmišljene deklaracije na Brajevom pismu | MedicalCG Online\nLiberalna partija i Savez slijepih ocijenili su da je neprihvatljivo nepoštovanje Zakona o zaštiti potrošača i odredaba o deklaracijama na Brajevom pismu za osobe oštećenog vida.\nOvakve odredbe obesmišljavaju duh Zakona i suštinu njegove primjene – ocijenila je Liberalna partija. Na sastanku je ocijenjeno da Ministarstvo u saradnji sa civilnim sektorom i korisnicima mora promijenti Pravilnik i upodobiti ga realnim potrebama i zadovoljenju osnovnih životnih potreba slabovidih i slijepih lica.\nMacanović je u ime Saveza slijepih upoznao poslanika Liberalne partije Andriju Popovića i saradnike o drugim problemima sa kojima se suočavaju lica sa invaliditetom. Posebno je naglašena važnost izmjena i dopuna Zakona o socijalnoj i dječijoj zaštiti.